Бейәнән ала ла тыуыр, ҡола ла тыуыр…. | Первый Башкирский конный полк "Любизар"\nБейәнән ала ла тыуыр, ҡола ла тыуыр….\nПод ним саврасый скакунок\nСтепей башкирский сын счастливый\nБилал ауылында йәшәгән, тыл һәм хеҙмәт ветераны Бикбаев Мѳбәрәк бабайҙы, халыҡ оҫта балыҡсы һәм ат йәнле кеше тип хәтерләй. Мәрхүм Мѳбәрәк ҡайным тормошто, донъяны үҙенсәлекле аңлауы һәм ҡабул итеүе менән айырылып торҙо. Һәр ҡарашын фәлсәфәүи аңлатыр ине, мәҫәлән, ат еккәндә ҡамыт бауын ерҙең әйләнеү хәрәкәтенә ҡаршы тартып бәйләүе. Йәнәһе лә ҡамыт бауын ер хәрәкәтенә ыңғай тартып бәйләһәң һәм аттың уң яҡҡа нығыраҡ эйелеүеп юртыуын иҫәпләһәң, ҡамыт бауы тиҙерәк бушаясаҡ һәм алыҫ юлда ҡамыт аттың елкәһенә һуғасаҡ. Һуғыш йылдарында Әүжәндә ат менән бүрәнә ташыған үҫмергә, һуңынан бар ғүмерен ат тәрбиәләүгә арнаған оло конюхҡа ышанмау мѳмкин түгел ине.\nБалыҡ ҡармаҡлаған саҡта ҡайнымдың мотлаҡ үтәй торған йолалары ла бар ине, ҡармаҡҡа ҡапҡан алабуға балыҡтарын «бисмилла» уҡып бәкеһе менән салып ҡуйыр ине. Минең аптыраулы ҡарашыма, алабуғаларҙы ҡорбан сабаҡтары тип тә атайҙар, салыу йолаһын мотлаҡ башҡарыр кәрәк тип әйтер ине. Шуға ла инде кайныма һәр ваҡыт балыҡ эләгеүе бер ҙә ғәжәп түгел.\nАҡбузат эпосында, күлдән ҡуй-йылҡы күтәрелеүе эпизоды һәр кемгә таныштыр. Халыҡ был күлде Йылҡысыҡҡан күле тип атай. Эпостың геройы Һәүбән шарт буйынса күлдән артына ҡарамай атларға тейеш була. Шул ваҡыт ер ѳҫтѳн тултырып мал-тыуар сыға башлай, ел-дауыл күтәреп Аҡбуҙат күтәрелә. Һәүбән түҙмәй боролоп ҡарай, Аҡбуҙат һәм аттарҙың ярға сығып ѳлгѳрмәгәндәре кешенән ѳркѳп күлгә кире сума. Ә ергә баҫып ѳлгѳргән йылҡылар ѳркѳшѳп тыр-пыр итеп ҡушаяҡлап сабып Урал тауға тарала, йылҡыларҙың тояҡ тауыштары кешеләр ѳсѳн ят тауыш була. «Тыр-пыр» сабҡан йылҡылар, ҡырағай тарпандарға әүрелә. Кешеләр балыҡ тотоу ысулы: оҙон нәҙек ағасҡа (ҡыуал- ҡыуып ал)ға ҡороҡ (мәскәү) беркетеп тыр, пыр, тыр һүҙен әйтеп йылҡыларҙы ҡороҡлап ҡулға эйәләштергәндәр. Бәлки киреһенсә лә булғандыр, оҫта балыҡсылар ат ҡороҡлау ысулы менән балыҡ мәскәүләйҙәрҙер. Тыр-тыр һүҙе йылҡыларҙы тынысландырыу ѳсѳн әйтелгән һүҙ, һуңғараҡ аттарҙы туҡтатыу әмеренә(командаһына) әүерелеп бүтән тарафтарға таралған. Әйткәндәй башҡорт тоҡомло аттарҙы сысҡан,суртан һырт тип атайҙар. Ғалимдарҙа аттар Уралда ҡулға эйәләштерелгән тип фараз итә.\nЕрле халыҡ легендаһында, Йылҡысыҡҡан күленән сыҡкан аттар ала тѳҫтә булғандар бәйән ителә. «Бейәнән ала ла тыуыр, ҡола ла тыуыр» әйтеме беҙҙең тѳбәктә тыуғандыр. Аҡбуҙат артынан күлгә сумған аттар алабуға балығына әүерелгән, бына ҡайҙан килә икән ҡайнымдың ҡорбан сабаҡтарын бисмиллалы салыу йолаһы. Әйткәндәй христиандарҙа пост (ураҙа) ваҡытында тик балыҡ ите генә ашау рѳхсәт ителеүелә бушҡа түгелдер.\nӘрмелә хеҙмәт иткән осорҙа, яҡын дуҫым балҡар егете Әнүәр Айыуов, беҙҙә үгеҙ малы буға тип атайҙар тигәйне. Халҡымдың, Ҡуңырбуға эпосында ла һүҙ эре мѳгѳҙлѳ малдар тураһында бара, тик беҙҙә буға һүҙе бѳгѳнгѳ лексиканан тѳшѳп ҡалған. Беҙҙең тѳбәктә нәҫел үгеҙҙәрен айғыр-үгеҙҙәр атауҙарынан сығып, аттар менән бер рәттән тәртәгә егелеп, бигерәктә ауыр һуғыш осоронда ер һѳргән, ауыр йѳк ташыған үгеҙҙәрҙе буғаат тип атауҙарыла ихтимал. Йылҡысыҡкан күленән күтәрелгән малдарҙың ѳйѳр башлығы Аҡбуҙат ҡушаматыла ошо фаразға ауаздаш түгелме икән. Һыу ѳҫтѳндә ҡарпып уйнаған ялтыр тәңкәле, йѳҙгѳс-ҡанаттарын нығытыусы балыҡтарҙы -акбуҙат ҡолондары, артҡы аяҡтарына баҫып күккә үрәпсегән аттарҙы осорға әҙерләнгән Аҡбуҙат тип күҙ алдыма килтерәм. Әйткәндәй балыҡтарҙың йәйге эҫенән йәшенгән урындарын ятыу, балыҡтарҙың бер урынға йыйылыуын ѳйѳр тип атауҙары бушҡа түгелдер. Аттар ҙа йәйге томрала йылға-күл буйына тѳшѳп, тояҡтары менән һыу сәсрәтеп ҡойонорға, һыуға ятып аунарға ярата. Башҡа малдарҙан айырмалы рәүештә, аттар һыу эскәндә артыҡ һыуҙы танау аша сығара, ауыҙ-тештәрен сайҡап ҡуя. Элегерәк йылғаларҙың тәрәнлеген ат йѳҙә ала-алмауы менән билдәләгәндәр.\nАлабуға рус теленә «окунь» тип тәржемә ителә. Профессор Рыбаков Б.А. рус телендә «о» һәм «у» хәрефтәренең үҙ-ара алмаштырыуын билдәләй. (Мәҫәлән, русская земля- Россия). Тимәк, окунь- о конь, кони окунулись в воду. Билдәле рус рәссамы К.Петров-Водкиндың «Купание красного коня» картинаһыла, онотола барған ат йѳҙҙѳрѳү йолаһын сагылдыра.\n«1-се башҡорт атлы полкы-«Любизар» хәрби-тарихи клубы (тѳняҡ амурҙары) етәксеһе Илдар Шәйәхмәтов: «халҡыбыҙҙа йылҡы күп,ә аттар юҡ» тип әсенеп әйтеп ҡуйғайны. Ысынлап та бѳгѳнгѳ кѳндә йылҡыларҙы ит-ҡымыҙ ѳсѳн генә тотабыҙ, элегерәк ҡыш кѳндәрендә ир-егеттәрҙең шау-гѳр килеп тайҙарҙы еккегә, менгегә ѳйрәтеп йѳрѳүҙәре күптән онотолған. Хатта урамда ат менеп сабып уҙған малай-шалайҙар ғына түгел, ат атланған кѳтѳүсене күреү хәҙерге заманда һирәк күренеш. Ә аттар, тәбиғәт биргән сифаттарын, һәләттәрен һаҡлап алып ҡалған.\n1812 йылғы Ватан һуғышында, 1813-1814 йылдарҙа Европа походында, башҡорт аттарының сыҙамлығы,талымһыҙлығы,әрһеҙлеге турһында мәғлүммәтәр рус, Европа авторҙарының хеҙмәттәрендә киң сағылдырыла. Башҡорт аттарының 200 йыл элек булған тәбиғи сифаттарының юғалмауына үҙем шаһит. «Бородино-2012» халыҡ-ара реконструкцияһына, 14 клуб ағзаһы һәм «Ѳфѳ » дүләт ат һарайынан башҡорт тоҡомло ике ат: Саян ҡушаматлы айғыр, Хонда исемле бейә малы барҙы. Аттарҙы алып барыуҙы, тәрбиәләүҙе «Ѳфѳ » дүләт ат һарайы ветеринар табибы Ураҙов Заһир башҡарҙы. «Бородино-2012» халыҡ-ара реконструкцияһы реаль шарттарға ярашлы үткәрелә. Плац-театрҙа 50-ләп пушканың атыуынан ер һелкенгән кеүек, ҡолаҡ ярғандай тауышты ҡолағың, тәнең, тешең менән тояһың. Нервалары йомшағыраҡ кешеләр теҙ сүккәндәй момента, аттарҙың ѳркѳп бер-береһен тешләшеүе, тибешеүе атака ваҡытында һыбайлыһын ташлап китеүе тәбиғи хәл. Реконструкция барышында башҡорт тоҡомло аттар үҙҙәрен нисек тотто һуң? Пушкалар тауышын тәү тапҡыр ишетеүҙәренә ҡарамаҫтан аттар үҙҙәрен сағыштырмаса тыныс тоттолар, аттар хужаһы ҡуйған урында тыныс ҡына тора, үлән һәрмәй,юшап тора, ләкин хужаһы әйҙәүе була уҡ кеүек атакаға ташлана. Бына нимәлә икән башҡорт аттарының ѳҫтѳнлѳгѳ! Шуға күрә, Мәскәү ѳлкәһе фермерҙарының башҡорт тоҡомло аттарҙы тәрбиәләүе аптырарлыҡ хәл түгел. Мерлин һәм Кронс ҡушаматлы башҡорт тоҡомло аттарҙы урындағы фермерҙарынан ҡортомға алдыҡ.\nБашҡорт халҡын атһыҙ күҙ алдына килтереүе ҡыйын, тик 30-35 градус һыуыҡта, ажғыр елдәрҙә тәрән ҡарҙы сапсып кипкән үлән табырға тырышҡан йылҡыларҙы, ҡар ѳҫтѳндә ҡолонлап торған бейәләрҙе күреү ҡыҙганыс.\nАйҙар Мәжитов тарихсы\nБаймаҡ районы Ѳмѳтбай ауылы


Песня «Һиңә генә» исполнителя Рустам Гиззатуллин. Скачать или слушать онлайн\nҺиңә генә бүләк итәм\nӘгәр бик оҙаҡҡа китhәм,\nАлып китермен hинең үҙеңде.\nЮлдарымда мин осраттым hине, hине генә.\nБәхетем тим, пар ҡанатым hиңә, hиңә генә.\nҠулдарыңды мин яраттым hинең, hинең генә.\nМөхәббәтем, күҙ ҡарашым бары hиңә генә.\nТөндәремде мин үткәрҙем hинең менән генә.\nАуырлыҡты күтәрермен hинең өсөн генә.\nЙырҙарымды бүләк итәм hиңә, hиңә генә\nБер ҡасан да ташлап китмәм,\nВәғәҙә итәм hиңә.


Уҡытыусының ниндәй хоҡуҡтары ҡалды? » «Йәшлек» гәзите | Газета "Йэшлек"\nГазета "Йәшлек" » Мәғариф » Уҡытыусының ниндәй хоҡуҡтары ҡалды?\n05.12.2018 Уҡытыусының ниндәй хоҡуҡтары ҡалды?\nйәки Мәсьәлә йыртыҡ кейемдәге генәме?\nӘленән-әле мәктәп тормошонан төрлө видеороликтар интернетҡа һалына, ҡайһы берәүҙәрендә педагог һәм уҡыусының үҙ-ара мөнәсәбәте оло хафаға һала. Күптән түгел Сахалинда уҡытыусы тарафынан йыртыҡ кофтаһы өсөн әрләнгән уҡыусы ҡыҙҙы йәлләп борсолһаҡ, ошо арала Амурҙағы Комсомольск ҡалаһында педагог уҡыусыға ҡарата йоҙроҡтарын йәлләмәгән видео таралды. Унан һуң – Томскиҙа 2-се класс балаһының башын партаға бәргән башланғыс класс уҡытыусыһы... Уларға ҡарата енәйәт эше ҡуҙғатылған да инде. Ә зыян күргән тәртипһеҙ уҡыусыларҙың парта ултырғысын бәреп, күҙгә ручка менән төртөп «мәрәкә» тапҡаны иҫәпкә алынмай. Замана уҡытыусыларының ҡанһыҙлығы хаттин ашҡан, тип әйтеү дөрөҫмө?\nБындай күңелһеҙ хәлдәрҙең артҡандан - арта барыуы Рәсәйҙәге мәғариф системаһының етди көрсөккә килеп терәлеүе хаҡында һөйләй. Аңлашылмаусанлыҡ арҡаһында педагогик хеҙмәткәрҙәрҙең дә, уҡыусыларҙың да мөнәсәбәте агрессияға ҡорола.\nСахалиндағы хәлде алып ҡарайыҡ. Тәү ҡарашҡа видеояҙма, ысынлап та, уҡытыусының баланы мәсхәрәләүен мәңгеләштергән кеүек. Мин педагогты аҡламайым, әммә таяҡтың ике яҡлы булыуын күрһәтергә теләйем. Ҡыҙҙан: «Ни өсөн кейемең йыртыҡ? Әллә һин тәрбиәгә алынған баламы?», – тип һораған уҡытыусы бөгөн үҙ теләге менән эштән киткән. Ә быға тиклем ул уҡыусынан һәм уның ата-әсәһенән ғәфү үтенгән булған. Видеола тик уҡытыусының һүҙҙәренән генә торған өлөш бар, талаштың ниндәй сәбәп арҡаһында башланыуы, быға тиклем ниҙәр булыуы кадр артында ҡалған. Мине иһә йыртыҡ кейемен ямарға ҡулынан килгән үҫмер ҡыҙҙың әрпеш йөрөүе аптыратты. Был йәштә өҫ-башыңды ҡарап йөрөтөү генә түгел, ә башҡаларға оҡшарға тырышып ҡупшы кейенергә ынтылаһың. Уҡытыусы асыуланмай ғына ҡыҙҙан ата-әсәһе хаҡында һораша. Һин тәрбиәгә алынған баламы әллә, тигәнгә бөтә класс дәррәү көлөргә тотона.\n– Бында көлөү урынһыҙ, хәҙер тәрбиәгә алынған бала – ғәҙәти күренеш, – тип яуаплай ул балаларға. Бының менән ҡыҙҙың ғаилә хәлен, баланың ни өсөн ҡарауһыҙ икәнен асыҡларға тырыша. Тик ҡыҙ күҙ йәштәренә ирек бирә. Бәлки бала, үҙенең бер кемгә лә кәрәк булмауын иҫенә төшөрөп, илап ебәргәндер?\nБереһе лә хәлдең айышына төшөнөп тормай ғына, уҡытыусының ғәйебе ҙур, тип һығымта яһаны. Барлыҡ хеҙмәт юлын белем усағына бағышлаған 62 йәшлек педагог меҫкен хәлдә эштән китергә тейеш булды, уның быға тиклем булған барлыҡ ҡаҙанышы абруйы менән бергә аяҡ аҫтына һалып тапалды. Хаҡлы ял йәшенә еткән көйөнсә уҡытып йөрөмәһен, өйөндә генә ятһын, тап оло уҡытыусыларҙың белем биреү методикаһы ошондай «үҙенсәлекле» була, тине бер танышым уның тураһында. (Ә бит тиҙҙән пенсияға алты тиҫтәне артмаҡлағандан һуң ғына сыға башлаясаҡбыҙ). Уҡытыусылар хаталанырға тейеш түгел: класс тарафынан даими психологик баҫымға бирешергә лә, артыҡ эш йөкмәтеүҙәренән арырға ла, аҙ эш хаҡына зарланырға ла – балалар телефонын сығарырға әҙер генә тора! Уларға шоу ғына булһын, кем дә кем интернетҡа шаҡ ҡатырлыҡ видеояҙма һала, шул герой! Балалар һәм үҫмерҙәр ярышы был – сенсация ни тиклем ҙурыраҡ булһа, шул тиклем шәберәк! Улар уҡытыусының ҡыланышына ҡаршы булғанға күрә ошо видеоны төшөргән тиһегеҙме? Юҡ! Бары тик күмәкләшеп ыржайыу, «прикол» һәм «хайп» өсөн генә. Мәктәп бөгөн уҡытыусы клоун ролендә тамашасы - уҡыусының күңелен асырға тейешле циркка әйләнеп барған кеүек.\nУҡыусылар үҙҙәренең хоҡуғын яҡшы белә: «теге-был» ергә олаҡтырып ҡына ҡалмай, ә суд һәм прокуратура менән янай. Ҡыҫҡаһы, уҡытыусы шелтә яһау хоҡуғына ла эйә түгел булып сыға. Беҙҙең заманда дәресте алып барырға ҡамасаулаған, урынынан тороп йөрөгән, уҡытыусыны тыңламаған хулиганды елкәһенән тотоп сығарып ебәреү бер ни ҙә түгел ине. Бөгөн иһә, уҡыусы юрамал ҡыланыуына ҡарамаҫтан, бындай хәл интернет ярҙамында барлыҡ илгә тараласаҡ. Совет осоронда насар тәртип өсөн пионерҙар сафынан сығарырға, ата-әсәһен саҡыртып һөйләшергә мөмкин ине. Сөнки был алымдарҙың файҙаһы булды. Ә хәҙер ата-әсәләр, тик балам ғына хаҡлы, ә педагог ғәйепле, тигән ныҡлы уй менән мәктәпкә килә. Бына нисек, замана уҡытыусыһының уҡыусыға йоғонто яһау ысулдары ла ҡалмаған! Тыңламаған баланы ишек артына сығарып ҡуйыу? Һеҙ нимә һөйләйһегеҙ?! Был – бөтөнләй ярамаған эш!\nКемдәрҙе тәрбиәләйбеҙ һуң? Ошаҡсы балаларҙымы? Бер ниндәй йәлләү, аяу белмәгән, үҙ позициялары булмаған быуындымы? Ни өсөн улар уҡытыусыларҙы күрә алмай? Педагогты бар донъяға фаш иткәнсе, үҙҙәрен борсоғон мәсьәләне уртаға һалып, күҙмә-күҙ ҡарап һөйләшергә лә мөмкин ине.\nОло быуын уҡытыусылары талапсан, белем генә түгел, баланың тормошҡа әҙерлеген дә талап итә. Ә хәҙерге педагог, нисек теләйһегеҙ, шулай йәшәгеҙ, миңә теймәһәгеҙ булған, тигән битараф позицияны тоторға тейеш. Әлеге уҡытыусы ҡыҙ менән бөхтә ҡиәфәт тураһында айырым ҡалып һөйләшһә, яҡшы булыр ине, әлбиттә. Шау-шыулы сенсация ғына көтөп ултырған уҡыусылар хаҡында онотҡан, күрәһең (бәлки, арып та киткәндер). Күп нервы талап иткән ауыр һөнәр эйәһенең хаталаныуы һис тә ғәжәп түгел. Етмәһә, уҡытыусының был һүҙҙәренә тиклем ниндәй хәлдәр булғанын белмәйбеҙ. Бәлки, видеоға төшөргәндәрен күреп һәм үҙен ҡорбан итеп күрһәтергә теләп, ҡыҙ балауыҙ һыға башлағандыр.\nТиҙҙән уҡытыусыларҙы дәрес өҫтөндә үк инфаркт һуҡмаҫ тимә, тәүбә. Арығандан, йонсоғандан түгел, ә күпме көс түгеп белем биргән уҡыусыларының һатлыҡ йәнлегенән. Былай барһа, уҡытыусыларҙы юғалтасаҡбыҙ, ә уларҙың йөҙөндә – тотош илебеҙҙе.\nТағы бер уҡытыусы эштән китте. Тик бының менән хәл яҡшырҙымы?


Волга буйы федераль округында бала хоҡуҡтары буйынса ассоциация ойоштороласаҡ // Сәйәсәт | новости башинформ.рф\nВолга буйы федераль округында бала хоҡуҡтары буйынса ассоциация ойоштороласаҡ\n16:13, 1 апреля 2011 Сәйәсәт\nВолга буйы федераль округында бала хоҡуҡтары буйынса ассоциация ойоштороу планлаштырыла. Ульяновск өлкәһе губернаторы Сергей Морозов Рәсәй Президентының Волга буйы федераль округындағы тулы хоҡуҡлы вәкиле ҡарамағындағы Совет ултырышында шундай тәҡдим индерҙе.\nАссоциация ойоштороу идеяһын Рәсәй Президентының Волга буйы федераль округындағы тулы хоҡуҡлы вәкиле Григорий Рапота ла хупланы. Уның фекеренсә, булған проблемаларҙы бергәләп хәл итеү өсөн округҡа бөгөн төбәктәрҙәге Бала хоҡуҡтары буйынса вәкилдәрҙе һәм бала хоҡуҡтары өсөн яуаплы ведомстволарҙы берләштерерлек майҙансыҡ кәрәк. Ассоциация тап ошондай майҙансыҡ була ала.\nСовет ултырышында шулай уҡ әсәлек һәм күп балалы ғаиләләргә ярҙам, округта тыуымдың түбән булыуы, балалар енәйәтселеге мәсьәләләре тикшерелде. Ульяновск өлкәһе башлығы йәнә аборттарҙы бюджеттан финанслауҙы туҡтатыу һәм экологик яҡтан хәүефһеҙ балалар уйынсыҡтары индустрияһын үҫтереү буйынса тәҡдимдәр ҙә индерҙе.\nБашҡортостан яғынан видеоконференцияла республика Президенты Рөстәм Хәмитов, БР-ҙа Бала хоҡуҡтары буйынса вәкил Милана Скоробогатова, БР буйынса Баш федераль инспектор Петр Капишников ҡатнашты.\nТеги: бала хоҡуҡтары, волга буйы федераль округы


Шуның менән шул\nДиндарҙарға урын етмәй - бәғзеләр ошолайыраҡ уйлауы бар, Күмертау ҡалаһы һәм Көйөргәҙе районы мөхтәсибәте үҙенә урын эҙләй. Киң, яҡты, йылы, иркен бина кәрәк. Нимәгә ул? Мөъмин кеше, теләгән ваҡытында килеп, зауыҡ алыр бина булһын - намаҙ уҡыу ғына түгел, дини дәрестәр алыу, спорт менән шөғөлләнеү, ҡунып, сығып китеү... Бөгөн ҡала башлығы Олег Фроловты әйҙүкләп Күмертауҙың буш торған элекке типография бинаһына алып килделәр: ошо бина беҙгә тәғәйен һымаҡ. Беҙ ҙә сәфәр ҡылдыҡ был бинаға, үҙебеҙҙең әллә нисә йылдар эшләгән урын, илап ебәрмәҫ өсөн күп көс һалырға тура килде, күп яҡты иҫтәлектәр ошонда ҡалды.\n- Оһо, бынау ерендә көрәшселәр өсөн елле генә урын булыр ине, - Айнур Ҡәҙимов хәҙрәт, элек станоктар торған ҡотһоҙораҡ залды күреп, шулай тип һөрәнләп ебәрҙе. Олег Юрьевич аҙ һүҙле булды, байҡап ҡына сыҡты (уның бында беренсегә килеүе).\nБыл бинала әле маникюр бүлмәһе бар, инглиз теленә уҡыталар ҙа бер магазин бар. Бөттө. Бер тегенсе бар ине (арендатор) уныһы аҡсаһын да түләмәй ҡасты - коронавирус осоронда битлектәр тегеп, беҙҙе дефициттан ҡотҡарғайны.\nБина - БР Ер һәм милек министрлығына ҡарай, әле һатыуға әҙерләйҙәр. Һатыуға ҡуйылһа, ҡала хамимиәте, бәлки, һатып алыр ине лә, уны мосолмандарға бирер ине. Өмөтһөҙ - шайтан. Әйткәндәй, типографияның бер бүлмәһен Нурия апай Хәлилова алған да инде, әле ремонт бара, Хәйҙәр Ғайсин эшләй уны. Бында дини дәрестәр биреләсәк. Әле 80-ләп кеше яҙылған да икән был дәрестәргә. Аренда хаҡы айына 5 мең һум самаһы буласаҡ, уны Зиннур Исхаҡов үҙ өҫтөнә алырға булған.\nШуның менән шул. Торараҡ нисегерәк булыр - яҙырбыҙ. Хәбәр күп әлегә, уларҙы йәйелеп китеп тыңламаныҡ, Б. Беляев та яңы мәсет һалам тип башлағайны эшен, ә хәлдәр, ана ҡалайыраҡ булып китте, ни мәсет юҡ, ни үҙе юҡ.


Хәбәрҙәр: Афиналағы демонстрация: “Беҙ башҡа Европа яҡлы.”\nАфиналағы демонстрация: “Беҙ башҡа Европа яҡлы.”\nЕвропалағы хәлдәр менән риза булмағандарҙың “Альтернатив саммиты”Афинала ҙур манифестация менән тамамланды. Греция, Франция, Италия, Испания һәм башҡа Евроберләшмә илдәренең һул хәрәкәт активистары төрлө телдәрҙә кешеләрҙең түгел, баҙар мәнфәғәттәрен ҡайғыртҡан Европа лидерҙарының сәйәсәте менән риза түгеллеген белдерҙе.\nҠаршылыҡ акцияһы ағзалары һөйләй:\n-Беҙ, Европалағы бөтә социаль хәрәкәттәрҙе саҡырып һәм берләштереп, бер нәмәне әйтергә теләйбеҙ: “Баста, етте! Беҙ һеҙҙең ҡаты экономия сараларығыҙ менән ғарыҡ булды. Беҙ башҡа Европа яҡлы!”\n-Оҙаҡ йылдар инде беҙ кешеләргә көсләп тағылған Евроберләшмә сәйәсәтенә ҡаршы сығабыҙ, альтернатив программалар һәм ҡарарҙар тәҡдим итергә тырышабыҙ.\nАфиналағы ҡаршылыҡ саммиты инициаторы- Профсоюздарҙың Европа конфедерацияһы. Осрашыу хәрәкәте лидерҙары Европа ҡаҙна пактынан баш тартыу, байлыҡҡа һалымды арттырыу, бурыс түләүҙәрҙе туҡтатып тороу, оффшор иҫәптәре өҫтөнән контролде көсәйтеү талаптары менән меморандум сығарҙы.\nАфинанан euronews хәбәрсеһе Стаматис Гианисис хәбәр итә:\n“Альтернатив саммит- Европа профсоюздары һәм социаль хәрәкәттәре вәкилдәренең осрашыуҙары, бәхәстәре генә түгел, Грецияны ла индереп, Европаның күп илдәрендәге ҡаты экономия сәйәсәтенә ҡаршылыҡ күрһәтеү ҙә ул.”


18:00 ХЫЯЛЫЙ (НЕОБЫЧНАЯ ИСТОРИЯ В ОБЫЧНОЙ ДЕРЕВНЕ)\nРӘСӘЙ КӨНӨ МЕНӘН!\nБашҡорт академия драма театры коллективы халыҡ-ара фестивалендә ҡатнаша\n12-15 июндә баш ҡалабыҙҙа «Евразия йөрәге» халыҡ-ара сәнғәт фестивале уҙасаҡ. Ошо дүрт көн эсендә Өфөнөң Конгресс-холл амфитеатрында төрлө мәҙәни сараларҙы ҡарарға һәм унда ҡатнашырға мөмкин. 12 июнь Милли кейеме көнөнә бағышлана. Был сара барышында Мәжит Ғафури исемендәге Башҡорт академия драма театры артистары Милли кейем байрамында ҡатнашалар. Ҡатнашыусылыр 18:00 сәғәттә Башҡорт драма театры янына йыйыла һәм\nРәсәйҙең атҡаҙанған, Башҡортостандың халыҡ артисы Рәүис Заһитовты яҡташтары ололаны — уға «Ҡыйғы районының Почетлы гражданины» тигән маҡтаулы исем бирҙеләр! Артисҡа оҙон ғүмер, ныҡлы һаулыҡ, ижади уңыштар теләйбеҙ! Фотола: Ҡыйғы районы советы рәйесе Азат Нотфуллин диплом һәм танытма тапшыра һәм Рәүис Хәбир улы Башҡортостан Республикаһы мәҙәниәт министры Әминә Ивний ҡыҙы Шафиҡова менән Ҡыйғы районы һабантуйында.\n«ХАХАЧУ» студияһы – беҙҙең театрҙың ҡунаҡтары\nМәжит Ғафури исемендәге Башҡорт академия драма театры Константин Хабенский ойошторолған «ХАХАЧУ» студияһының тәрбиәләнеүселәре килеп сыҡтылар. Улар музей, цехтар менән таныштылар.\nАҘНА СПЕКТАКЛЕ: «ҠАРА ЙӨҘҘӘР»\nЫрымбур ҡалаһында уҙған XI Халыҡ-ара «Гостиный двор» театр фестивале алдынан Мәжит Ғафури исемендәге Башҡорт академия драма театры коллективы бөгөн кис «Ҡара йөҙҙәр» («Черноликие», М.Ғафури) спектакле уйналасаҡ. Режиссеры – Айрат Абушахманов. 11 июндә 19:00 сәғәттә башлана. Театр кассаһы: 8(347)272-35-33. Электрон билет алыу – http://bash.bashdram.ru/repertoire Мәғлүмәт өсөн: Башҡортостан Республикаһы Башлығы грантына ҡуйылды «Алтын битлек» Бөтә Рәсәй милли театр премия\nБЕҘҘЕҢ РЕЖИССЕР ЕВРОПАНЫ ЯУЛАЙ!..\nМәжит Ғафури исемендәге Башҡорт академия драма театры режиссеры Айрат Абушахманов Эстонияла спектакль ҡуя! Ул танылған продюсер һәм «R.A.A.A.M.» театры етәксеһе Мярт Меос саҡырыуы буйынса Антон Таммсаареның «Юдифь» пьесаһын сәхнәләштерә.\n«Башҡортостандың театр тормошо йөҙ йылда» исемле күргәҙмә асылды\nБөгөн, 2019-сы йылдың 7 июнендә, Башҡортостан Республикаһының Милли архивында «Башҡортостандың театр тормошо йөҙ йылда» исемле күргәҙмә асылды. Күргәҙмә Рәсәй театрҙарының йөҙ йыллығына бағышланған. Тантананы Рәсәйҙең атҡаҙанған артисы, Башҡортостандың халыҡ артисы, Салават Юлаев исемендәге премияһы лауреаты Әхтәм Абушахманов һәм Башҡортостан Республикаһының Милли архивы директоры Ғәлей Хәйретдинов асты. Күргәҙмәлә Башҡортостан театрҙарына бағышланған уникаль материалдар бар, улар араһында:\nБЫЛ АҘНАЛАҒЫ СПЕКТАКЛДӘР\nМәжит Ғафури исемендәге Башҡорт академия драма театры ЙӘЙГЕ ИЖАД МИҘГЕЛЕН асты. Был аҙнала театрыбыҙҙың сәхнәһендә 3 спектакль үтәсәк: 6 июндә 19:00 сәғәттә – «БӘХЕТ ХАҠЫ» (Х. Мөҙәрисова), режиссеры – Айрат Абушахманов. 7 июндә 19:00 сәғәттә – «УЛ БИТ КИСӘ ИНЕ» (А.Әхмәтғәлиева), режиссеры – Айрат Абушахманов. 8 июндә 18:00 сәғәттә – «ЗӨЛӘЙХА КҮҘҘӘРЕН АСА» (Г.Яхина, Я.Пулинович),\nАЗАМАТ ҒАФАРОВ ҮҘЕНЕҢ ЮБИЛЕЙ КОНЦЕРТЫНА САҠЫРА\nБашҡортостандың халыҡ артисы Азамат Ғафаров үҙенең юбилей концертына саҡыра! Мәжит Ғафури исемендәге Башҡорт академия драма театры сәхнәһендә 21 июндә 19.00 сәғәттә башлана. Билеттар театр кассаһында 8(347)272-35-33 һәм сайтында http://bashdram.ru/repertoire\n«Зөләйха күҙҙәрен аса» спектакле «Нәүрүз»дә аншлаг менән уҙҙы\n1 – 8 июндә Ҡазанда Төрки халыҡтарҙың «Нәүрүз» Халыҡ-ара театр фестивале үтә. Бөгөн, 2 июндә, фестивалде тантаналы асҡандан һуң беҙҙең театрыбыҙҙың иң популяр спектаклдәренең береһе, «Алтын битлек» Бөтә Рәсәй милли театр фестиваль-премияһына дәғүә итеүсе «Зөләйха күҙҙәрен аса» спектакле күрһәтте. Мәжит Ғафури исемендәге Башҡорт академия драма театры спектакле аншлаг менән уҙҙы — тамашасылар өҫтәмә ултырғыстарҙа, иҙән\n«Нәүрүз»гә бағышланған матбуғат конференция үтте\nБөгөн беҙҙең театр төрки халыҡтарының «Нәүрүз» Халыҡ-ара фестивале сиктәрендә «Зөләйха күҙҙәрен аса» (Г.Яхина, Я.Пулинович инсц., режиссеры А.Абушахманов) спектаклен күрһәтә. Быйылғы фестиваль башҡорт театр сәнғәтенә бағышланған. Беҙҙең республиканан баш театрҙан башҡа шулай уҡ яңы ғына гөрләп үткән «Туғанлыҡ» фестивалендә еңеүсе Стәрлетамаҡ театрының «Өс таған» спектакле, Салауат, «Нур», Милли йәштәр һәм ҡурсаҡ театры ла ҡатнаша. Бөгөн иртән\nРәсәй Федерацияһы, Башҡортостан Республикаһы, Өфө ҡалаһы, Зәки Вәлиди урамы, 34\n© Бөтә хоҡуҡтар яҡланған. Мәғлүмәт күсереп алғанда www.bashdram.ru адресына һылтанма ҡуйыу мотлаҡ.


Парк йәме - аҡҡоштар\n25 Апрель , 11:23\nСалауаттар үҙ итеп өлгөргән һәм ҡаланың тере символына әйләнгән аҡҡоштар һәм өйрәктәр мәҙәниәт һәм ял паркына әйләнеп ҡайтты.\nСалауаттар үҙ итеп өлгөргән һәм ҡаланың тере символына әйләнгән аҡҡоштар һәм өйрәктәр мәҙәниәт һәм ял паркына әйләнеп ҡайтты.Хәҙер улар көҙгә тиклем паркта ял итеүселәрҙе шатландырасаҡ. Паркта ысын байрам мөхите хакимлыҡ итә ине. Ҡоштар тейәлгән машинаны олоһо ла, кесеһе лә көслө алҡыштар менән ҡаршы алды. Айырыуса балалар шат ине. Ситлекте асыу менән оҙон муйынлы, зифа буйлы ғорур аҡҡоштар һыуға сумды, тирә-яҡҡа һыу сәсрәтеп рәхәтләнеп йөҙҙө, ҡанаттарын ҡаҡты, ҡыуанышып ҡаңҡылдашты. Өйрәктәр ҙә уларҙан ҡалышманы. Ғәжәйеп бер күренеш ине был.\n- Ҡоштар йылытылған бинала ҡышланы. Уларға иген ҡатышмаһы ашаттыҡ, витаминдар комплексы бирҙек. Аҡҡоштарға теләһә ниндәй аҙыҡ бирергә ярамай. Айырыуса арыш икмәге, ҡаты, иҫке икмәк уларҙың ашҡаҙан-эсәк трактына зыян килтерә. Ә бына ике инә өйрәктең береһе генә әйләнеп ҡайтты. Икенсеһе йомортҡа баҫа. Әммә өйрәк бәпкәләр сығарған хәлдә лә, беҙ уларҙы быуаға ебәрмәйәсәкбеҙ. Сөнки бында улар өсөн шарттар ауыр, аҡҡоштарҙың уларҙы ҡыйырһытыуы ла бар. Һыу кәмегән осраҡта бәләкәстәргә ҡоро ергә сығыуы ҡыйын буласаҡ. Шуға уларҙы үҫкәнсе үҙебеҙҙә тотасаҡбыҙ, - тип һөйләй Салауат аҡҡоштарының ҡышлау мәсьәләһе менән шөғөлләнгән «Мазай» хеҙмәте етәксеһе Олег Казанцев.\nҠала халҡының шатлығын уртаҡлашырға ҡала хакимиәте башлығы Игорь Миронов та килгәйне. Иҫегеҙгә төшөрөп үтәбеҙ, былтыр ҡала башлығы Ҡала көнөнә парктағы быуаға аҡҡоштар ебәрергә вәғәҙәләгәйне. Вәғәҙә - иман, аҡҡоштар хәҙер - парктың йәме.\nӘммә паркка аҡҡоштар икәүләшеп түгел, ә өсәүләшеп әйләнеп ҡайттылар. Улар менән бер “ҡунаҡ” та бар ине. Баҡтиһәң, көҙөн үҫмер ҡыр аҡҡошо күпергә бәрелеп, ҡанатын һындырған булған. Уны ҡотҡарыусылар табып алып, йылыға индергән һәм һуңынан Олег Казанцевтың командаһына тапшырған. Улары, үҙ сиратында, аҡҡошто дауалап, беҙҙекеләр янына ҡушҡан. Улар татыу, берҙәм йәшәгән, мөнәсәбәттәрҙә бер ниндәй ҡатмарлыҡтар ҙа тыумаған. Ҡыр аҡҡошо һуңғараҡ нисек хәл итер - быныһын инде ваҡыт күрһәтер. Бәлки, осоп китер, бәлки, уға ярҙам күрһәткән урында, үҙен һыйындырған ғаиләлә ҡалыуҙы хуп күрер.


Өсөнсө тапҡыр булмаясаҡ! – Радий Хәбиров республиканың торлаҡ-коммуналь хужалыҡ министрына ҡаты иҫкәртеү яһаны // Сәйәсәт | новости башинформ.рф\n12:04, 18 января 2021 Сәйәсәт\nӨсөнсө тапҡыр булмаясаҡ! – Радий Хәбиров республиканың торлаҡ-коммуналь хужалыҡ министрына ҡаты иҫкәртеү яһаны Фото: Олег Яровиков\nРадий Хәбиров, дүшәмбе республика хөкүмәтендәге оператив кәңәшмәлә Башҡортостан вице-премьеры – торлаҡ-коммуналь хужалыҡ министры Борис Беляевтың республика ҡалаларында йылытыу өсөн хаҡтарҙың артыу сәбәптәре тураһында докладын тыңлағандан һуң, ҡаты иҫкәртеү яһаны:\n«Һеҙ эшләгән осорҙа был инде икенсе осраҡ? Өсөнсө тапҡыр булмаясаҡ! — тине республика етәксеһе. — Һеҙ шуның өсөн яуап биргән ведомство етәксеһе, шул иҫәптән ошо мәсьәләләрҙе күҙ уңында тоторға тейешһегеҙ».\nТранспорт министрлығы – юл үткәргесте ремонтлау, Торлаҡ-коммуналь хужалыҡ министрлығы йылытыу мәсьәләләре менән насар шөғөлләнде, тип билдәләне Радий Хәбиров.\n«Аңлатыу эшен алып барырға кәрәк! Урамға сығығыҙ ҙа күпселек халыҡтан йыл әйләнәһенә түләүҙән 1/8-гә күсеүҙең нимә икәнен һорағыҙ. Ентекләп аңлатылмаған, зинһар, быға етди ҡарағыҙ!» — тип белдерҙе Радий Хәбиров.\nРеспублика башлығы йылытыу өсөн артыҡ түләүҙе асыҡлау һәм уларҙы кире ҡайтарыу буйынса эште аныҡ ойошторорға ҡушты.\nТеги: торлаҡ-комуналь хужалыҡ


Башҡортостан менән Ленинград өлкәһе хеҙмәттәшлеге өсөн бөтә тәүшарттар бар // Сәйәсәт | новости башинформ.рф\nБашҡортостан менән Ленинград өлкәһе хеҙмәттәшлеге өсөн бөтә тәүшарттар бар\n10:15, 18 июня 2010 Сәйәсәт\nБР Хөкүмәте Премьер-министры Раил Сарбаев етәкселегендәге Башҡортостан рәсми делегацияһы XIV Петербург халыҡ-ара иҡтисади форумында ҡатнашты.\nСәфәр сиктәрендә БР Хөкүмәте Премьер-министры Раил Сарбаев менән Ленинград өлкәһе губернаторы Валерий Сердюков Башҡортостан Республикаһы Хөкүмәте менән Ленинград өлкәһе Хөкүмәте араһында сауҙа-иҡтисади, фәнни-техник һәм мәҙәни хеҙмәттәшлек тураһында килешеүгә ҡул ҡуйҙы.\n– Беҙҙә иҡтисадтағы, мәғариф, мәҙәниәт, һаулыҡ һаҡлау, туризм, физик культура һәм спорт өлкәләрендәге үҙ-ара файҙалы хеҙмәттәшлекте артабан нығытыу өсөн бөтә тәүшарттар бар, – тине Раил Сарбаев ҡул ҡуйыу тантанаһында.\nҮҙ сиратында Валерий Сердюков, Башҡортостан менән Ленинград өлкәһен ике субъекттың да Рәсәй иҡтисадының доноры булыуы берләштерә, тип билдәләне – өлкәлә йыйылған һалымдарҙың 52 проценты федераль бюджетҡа йүнәлтелә.\nБынан тыш, ике төбәккә лә иҡтисадтың һәм социаль өлкәнең даими үҫеше, ҙур инвестицион проекттарҙы һәм социаль-мәҙәни программаларҙы тормошҡа ашырыу, ижтимағи-сәйәси тотороҡлолоҡ хас.\nТөбәктәр араһында тауар әйләнеше 5 миллиард һумдан ашып китә. Республиканан Ленинград өлкәһенә производство-техник тәғәйенләнештәге тауарҙар сығарыла, ә Башҡортостанға индерелгән продукция структураһында халыҡ ҡулланыуы тауарҙары өҫтөнлөк итә.\nБиш йылға төҙөлгән Килешеү ете бүлектән тора: мәғариф һәм һаулыҡ һаҡлау өлкәһендә хеҙмәттәшлектән сауҙа-иҡтисади бәйләнештәрҙе нығытыуға тиклем. Раил Сарбаев менән Валерий Сердюков субъекттар араһында хеҙмәттәшлектең төп этаптарын билдәләгән 2010-2012 йылдарға саралар планын раҫланы.\nЯҡтар, Санкт-Петербург ҡалаһындағы Башҡортостан Республикаһының Тулы хоҡуҡлы Вәкиллеге хәҙер Ленинград өлкәһендәге Башҡортостан Республикаһы төбәк вәкиллеге функцияларын да башҡарасаҡ, тип килеште.


Бөгөн Туймазы районында фажиғәле авария теркәлде | ГТРК «Башкортостан» — Новости Уфы и РБ\n16 июля 2015 — 15:10\nЮл хәрәкәте хәүефһеҙлеге дәүләт инспекцияһынан хәбәр итеүҙәренсә, 3 кеше ваҡиға урынында һәләк булған, 2-һе ауыр хәлдә дауаханаға оҙатылған. Йылдың тәүге яртыһында Өфөлә генә 28 кеше юл-транспорт фажиғәһендә һәләк булған, 1 меңдән ашыуы төрлө кимәлдәге тән йәрәхәттәре алған. Статистика мәғлүмәттәренән күренеүенсә, иң күп авария кесаҙна һәм йома көндәре эш ваҡыты аҙағына ҡарай, 4 менән 6 тирәһендә теркәлгән. Белгестәр аңлатыуынса, эштән арыған кешенең иғтибары кәмей. Шулай уҡ иҫерек килеш руль артына ултырып авария ойоштороу осраҡтары артҡан.


Һайлау | Юрюзань\nАуыл киләсәгенә халыҡ битараф түгел\nОпубликовано 16 Сентябрь, 2015 - 12:26. Автор: Лилия\n13 сентябрҙә – Берҙәм тауыш биреү көнөндә райондың 15 ауыл советына депутаттар һайлау үткәрелде.\nХалыҡ урындағы депутат мандаттарын, ауыл хакимиәте башлығы урынын кем биләренә битараф түгел. Иртәнән алып һәр кем үҙ тауышын бирергә һайлау участкаларына ашыҡты.\nЛаҡлы ауылында ла был мөһим сара ойошҡанлыҡ менән тыныс шарттарҙа үтте. Ауыл мәҙәниәт йортонан дәртле музыка яңғыраны. Клуб мөдире Розалия Йоносова етәкселегендә мәҙәниәт хеҙмәткәрҙәре йәрминкә, балаларға уйындар ойошторҙо.\nҺайлау участкаһы урынлашҡан мәктәптә Әҙәбиәт йылына арналған китап күргәҙмәһе, ауылдың мәҙәни тормошон сағылдырған фотоһүрәттәр ҡуйылғайны.\nТауыш биреү һәр кемдең гражданлыҡ бурысы. Әлбиттә, барыһын да һайлауға килтертеп булмай: берәүҙәр – студент, бәғзеләр ситкә эшкә киткән. Ә бына Айгөл Мәмлиева (һүрәттә) был сәйәси ваҡиғала һәр саҡ ҡатнашырға тырыша.\n– Әле ғаиләм менән Өфөлә йәшәйбеҙ. Лаҡлыла теркәлгәнмен. Тыуған ауылым киләсәге өсөн борсоламын. Шуға ваҡыт табып, үҙ тауышымды бирергә ҡайттым, – ти ул.\nӨлкән йәштәге ағай-апайҙар ҙа ауыл тормошонда ыңғай үҙгәрештәр булырына өмөтөн өҙмәй. “Ауылда тәртип булдырылһын, эскелек бөтөрөлһөн ине”, – тигән теләктәрен еткерҙе улар.\nБыл һайлауҙа урындағы депутаттар корпусы ғына яңырмаясаҡ, ауыл хакимиәтендә лә үҙгәреш буласаҡ. Лаҡлылар урындағы башлыҡ вазифаһына халыҡ мәнфәғәтен ҡайғыртырҙай кеше килеренә ышана. Бында – ете, Урмансы ауылында өс округҡа депутаттар һайланды. Улар тиҙҙән үҙҙәре араһынан яңы башлыҡ ҡуясаҡ.\nӘлкә ауылы биләмәһендә урынлашҡан 2774-се һайлау участкаһында һайлау бик ҡыҙыу барҙы. Барлығы 4 һайлау округына, йәки 4 депутат мандатына 10 кандидат дәғүә итте.\nҘур ойошҡанлыҡ менән үтте\nОпубликовано 17 Сентябрь, 2014 - 11:44. Автор: Лилия\n14 сентябрҙә ваҡытынан алда Башҡортостан Президентын һайлауҙа төбәктең ғәмәлдәге етәксеһе Рөстәм Хәмитов иң күп тауыш йыйҙы.\nБР Үҙәк һайлау комиссияһы мәғлүмәттәренә ярашлы, яҡынса һөҙөмтәләр буйынса Р. Хәмитов 81,71 процент тауыш менән алға сыҡты. Юнир Ҡотлоғужин – 10, 13, Иван Сухарев – 4,81, Илдар Бикбаев 2,61 процент тауыш йыйған. Һайлауҙа республика халҡының 74,89 проценты ҡатнашҡан.\nШулай итеп, иң күп тауыш Рөстәм Хәмитовҡа бирелде.\nТерриториаль һайлау комиссияһы хәбәр итеүенсә, районыбыҙҙың 43 һайлау участкаһында ла БР Президентын алдан һайлау ҙур ойошҡанлыҡ менән әүҙем үтте.\nҺайлаусыларҙың 92,47 проценты учаскаларға килеп, гражданлыҡ бурысын үтәне.\nҺайлау һөҙөмтәләре район буйынса түбәндәгесә:\nИ. Бикбаев – 1,99%\nЮ. Ҡотлоғужин – 8,51%\nИ. Сухарев – 1,41%\nР. Хәмитов – 87,47%\nШулай итеп, районыбыҙ халҡы Башҡортостан Президенты итеп Рөстәм Зәки улы Хәмитовты күрһәтте.\nБер үк ваҡытта район Советына 5-се Янғантау округы буйынса өҫтәмә депутат һайлау үтте. Был һайлауға Янғантау һәм Торналы һайлау участкаларына ҡараған һайлаусыларҙың 98,21 проценты килеп, үҙ тауышын бирҙе.\nҺайлау һөҙөмтәләре түбәндәгесә:\nАйрат Адис улы Нурмөхәмәтов – 72,41%\nГүзәл Шакирйән ҡыҙы Бәширова – 18,37%\nРуслан Радик улы Нәсибуллин – 9,22%\nГражданлыҡ бурысыбыҙҙы үтәйек!\nОпубликовано 12 Сентябрь, 2014 - 15:43. Автор: Лилия\nИртәгә, районыбыҙҙың 43 һайлау участкаһына 20 меңгә яҡын һайлаусы килеүе көтөлә. Бар участкаларҙа БР Президентын һайлауға тулыһынса әҙер. Быйыл Лаҡлы, Лағыр, Нәсибаш һайлау участкаларында бюллетендәрҙе эшкәртеү комплексы (КОИБ) файҙаланыласаҡ. Һәр һайлау участкаһында ла йәмәғәт күҙәтеүселәре буласаҡ.\nМалаяҙ ауылында, һуңғы йылдарҙа халыҡ һаны артыу сәбәпле, 3 һайлау участкаһы булдырылған. Улар район мәҙәниәт йортонда, 113-сө ПУ бинаһында, 1-се Малаяҙ урта мәктәбендә урынлашҡан.\n2806-сы һанлы Яңы төҙөлөш (Новостроевский) һайлау участкаһына 630 һайлаусы ҡарай. Улар күпселеге Малаяҙ ауылының ике яңы микрорайонынан – Төньяҡ көнсығыш һәм Төньяҡ көнбайыш.\n– Тикшерелгән, аныҡланған исемлектең һуңғы вариантын ТИК-ка тапшырҙыҡ. Һөнәри училищеһы бинаһында урынлашҡан һайлау участкаһына ал таҡталар эленгән, кәрәкле йыһаз менән тәьмин ителгән, даими дежурлыҡ алып барыла. Һайлау участкалары ағзалары һуңғы ойоштороу эштәре менән мәшғүл. Һайлаусыларға саҡырыуҙар ҙа таратылған, – ти һайлау участкаһы рәйесе Револь Йомаҙил улы Борханов.\nИртәгә, 14 сентябрҙә паспортығыҙҙы алып һайлауға барырға онотмағыҙ! Был беҙҙең гражданлыҡ бурысыбыҙ!\nМөһим сараға әлкәләр әҙер\nОпубликовано 10 Сентябрь, 2014 - 14:56. Автор: Лилия\nБыйыл 14 сентябрҙә, 2003 йылдан алып тәүге тапҡыр, Башҡортостан халҡы тағы ла төбәк етәксеһен һайлай. Әле һайлау участкаларында комиссия ағзалары әҙерлек эштәре менән мәшғүл.\nӘлкә ауылы биләмәһендә урынлашҡан 2774-се һайлау участкаһында, һуңғы мәғлүмәттәр буйынса, барыһы 386 һайлаусы кеше иҫәпләнә. Шуларҙың 94-е 30 йәшкә тиклемгеләр, ә 24-е – инвалид. Биргән ғаризаларына ярашлы, 4 кеше өйҙә һайлаясаҡ. 8 граждан тәүге тапҡыр һайлауҙа ҡатнашасаҡ. Уларҙы иҫтәлекле бүләктәр көтә. Әле һайлау участкаһы рәйесе Илшат Хоҙайбиргәнов менән сәркәтип Минзәлә Ҡәнипова (һүрәттә), рәйес урынбаҫары Зөлфирә Вәлиуллина, һайлау комиссияһы ағзалары: Эльмира Ғиниәтуллина һәм Сәлидә Шөғәйепова һайлау участкаһын тулыһынса әҙерләгән.\n– Дөйөм алғанда, әҙерлек яҡшы бара. “Һайлаусы мөйөшө” күптән әҙер. Һайлаусыларға саҡырыу ҡағыҙҙары таратылды. Комиссия ағзаларының дежурлығы ойошторолдо. Һәр ваҡыт Әлкә ауылы биләмәһендә һайлау намыҫлы, теүәл үтә. Быйыл да был мөһим сараны яҡшы үткәрербеҙ, тип ышанам, – ти 2774-се һайлау участкаһы рәйесе Илшат Йомабай улы.\nБашҡортостан Республикаһы Президенты вазифаһына теркәлгән кандидаттар иғтибарына!\nОпубликовано 22 Июль, 2014 - 16:33. Автор: Лилия\n2014 йылдың 29 июлендә Салауат районының Территориаль һайлау комиссияһы “Йүрүҙән” гәзитендә һайлау алды агитация материалдарын баҫтырыу өсөн түләүһеҙ баҫма майҙан бүлеү буйынса йәрәбә һалыу үткәрә.\nЙәрәбә һалыу Малаяҙ ауылы, Совет урамы, 64 (29-сы бүлмә) адресы буйынса 11.00 сәғәттә уҙғарыла. Түләүһеҙ баҫма майҙан барлыҡ теркәлгән кандидаттар араһында бүленә. Йәрәбә һалыуҙа кандидат йәки уның вәкиле булмаһа, улар өсөн Территориаль һайлау комиссияһы вәкиле ҡатнаша.\nӨҫтәмә мәғлүмәтте Салауат районының Территориаль һайлау комиссияһының түбәндәге телефоны аша алырға мөмкин: 8 (34777) 2-13-35.\n2014 йылдың 29 июлендә “Йүрүҙән” гәзитендә һайлау алды агитация материалдарын баҫтырыу өсөн түләүле баҫма майҙан бүлеү буйынса йәрәбә һалыу үткәрелә.\nЙәрәбә һалыу Салауат районы, Малаяҙ ауылы, Совет урамы, 64 (29-сы бүлмә) адресы буйынса 11.30 сәғәттә уҙғарыла. Унда 2014 йылдың 28 июленән дә һуңлатмай редакцияға яҙма ғариза биргән теркәлгән кандидаттар, вәкәләтле вәкилдәр генә ҡатнашасаҡ.\n“Йүрүҙән” гәзите агитация осоронда һайлау алды агитация материалдарын баҫтырыу өсөн резервҡа ҡалдырған дөйөм түләүле баҫма майҙандың күләме А3 форматлы биттең 3,2 өлөшөн тәшкил итә.\n14 сентябрь – Берҙәм тауыш биреү көнө Республика халҡы төбәк башлығын һайлаясаҡ\nОпубликовано 21 Июль, 2014 - 09:09. Автор: Лилия\n14 сентябрҙә Берҙәм тауыш көнөндә республикала ваҡытынан алда Президент һайлауы, шулай уҡ ҡайһы бер өҫтәмә территориаль һайлауҙар үтәсәк. Атап әйткәндә, беҙҙең районда Салауат районы МР Советының 5-се Янғантау һайлау округы (Янғантау һәм Торналы ауыл биләмәләре) депутатын өҫтәмә һайлау планлаштырылған. Алдағы һайлау үҙенсәлектәре, һайлау ҡануниәтендәге үҙгәрештәр хаҡында беҙ Салауат районы Территориаль һайлау комиссияһы рәйесе Рәфис Ғибаҙуллин менән әңгәмәләштек.\n– Рәфис Вәсил улы, Башҡортостан Республикаһы Президенты вазифаһына нисә кандидат дәғүә итә?\n– Башҡортостан Президентына кандидаттар күрһәтеү ошо көндәрҙә тамамланды. Бөтәһе 10 партиянан 10 кандидат күрһәтелде. Иң тәүге булып үҙ кандидатураһын республиканың ғәмәлдәге етәксеһе Рөстәм Хәмитов ҡуйҙы. Тиҙҙән кандидаттарҙы теркәү үткәреләсәк. Киң мәғлүмәт сараларында һайлау алды агитацияһы 16 августан башланасаҡ.\n– Ваҡытынан алда БР Президентын һайлауға әҙерлек буйынса ниндәй эштәр башҡарыла? Районда нисә һайлау участкаһы буласаҡ?\n– Райондың һайлау комиссияһы һәр төрлө кимәлдәге һайлауҙы үткәреүҙә ҙур тәжрибәгә эйә. Әлбиттә, Президент һайлауы беҙгә оло яуаплылыҡ өҫтәй. Шуға күрә һайлауға әҙерлек башланған инде. Аҙна һайын ТИК ултырышы үтә, участка һайлау комиссиялары 14 августан эшен башлай. Районда 43 һайлау участкаһы асыласаҡ, улар тауыш биреүгә кәрәкле бар нәмә менән йыһазландырыласаҡ. Шулай уҡ алда һайлаусылар исемлеген аныҡлау эше лә бар. Район халҡы йылдың иң мөһим һайлау кампанияһында әүҙем ҡатнашыр, тип ышанабыҙ.\n– Алдағы һайлауҙа ниндәй яңы үҙгәрештәр көтөлә?\n44-се һанлы Йүрүҙән һайлау округының округ һайлау комиссияһы хәбәр итә:\nОпубликовано 18 Сентябрь, 2013 - 09:37. Автор: Лилия\n8 сентябрҙә бишенсе саҡырылыш БР Дәүләт Йыйылышы-Ҡоролтайға депутаттар һайлау үтте.\nИсемлеккә индерелгән һайлаусылар һаны – 52439.\nҺайлау округы буйынса тауыш биргән һайлаусылар һаны – 38092 (72,64%).\nҺәр кандидатҡа бирелгән һайлаусыларҙың тауыш һаны:\nкандидат Бәҙретдинов Сәлимйән Минниәхмәт улы – 1773 (4,65%)\nкандидат Ғилманшин Рөстәм Альберт улы – 6407 (16,82%)\nкандидат Камалов Юнир Фәүзи улы – 2736 (7,18%)\nкандидат Ҡолмөхәмәтов Энгельс Вәрис улы – 25917 (68,04%)\nкандидат Тимершин Хәлил Әсҡәт улы – 419 (1,10%)\n44-се һанлы Йүрүҙән һайлау округы буйынса бишенсе саҡырылыш БР Дәүләт Йыйылышы-Ҡоролтай депутаты итеп Ҡолмөхәмәтов Энгельс Вәрис улы һайланды.\n8 сентябрҙә БР Дәүләт Йыйылышы – Ҡоролтай депутаттарын һайлау үтте\nОпубликовано 11 Сентябрь, 2013 - 08:51. Автор: Лилия\n2792-се Ахун һайлау участкаһында депутаттар һайлау ҙур ойошҡанлыҡ менән үтте.\n– 459 һайлаусының 6-һы тәүге тапҡыр һайлауҙа ҡатнашты. 23 граждан, сәләмәтлеге буйынса һәм физик мөмкинлеге сикләнгәнлектән, өйҙәренә барып һайлатылды. Һөҙөмтәләр ҡәнәғәтләнерлек, – ти комиссия рәйесе Илфира Тажетдинова.\nМәктәп уҡыусылары, клуб хеҙмәткәрҙәре тарафынан байрам концерты, уйындар ойошторолдо. Шәхси эшҡыуар Сабирьян Саҙрыев аҙыҡ-түлек менән һатыу итте. Тәүге һайлаусыларға ҡотлау һүҙҙәре еткерелде, иҫтәлекле бүләктәр тапшырылды.\nҺүрәттә: тәүге тапҡыр һайлауға килеүсе Гөлназ Ҡәйүмова.\n2816-сы һанлы Янғантау һайлау участкаһында ла һайлау юғары кимәлдә үтте. Мәктәп бинаһы алдында аҙыҡ-түлек һатыу ойошторолдо. Көн оҙонона күңелле музыка уйнап, килеүселәрҙә байрам кәйефе тыуҙырҙы.\nТәүгеләрҙән булып участкаға килгән Гөлнур менән Радик Алкиндар, Зифа Нуриеваға участка комиссияһы рәйесе Рәүил Өркинбаев бүләктәр тапшырҙы.\nЯнғантауҙарҙың әүҙемлеге һоҡландыра. 671 һайлаусының 92,5 проценты килеп, гражданлыҡ бурысын үтәне.\n“Берҙәм Рәсәй” партияһы менән бер мандатлы округтан “Янғантау” шифаханаһы директоры Энгельс Ҡолмөхәмәтов ҙур өҫтөнлөк менән үтте.\nучастка һайлау комиссияһы ағзаһы.\nҺайлауҙа ҡатнашыу – һәр кемдең бурысы\nОпубликовано 9 Сентябрь, 2013 - 09:14. Автор: Лилия\nБашҡортостан ҙур сәйәси сараға әҙерләнә: 8 сентябрҙә, иртәгә, бишенсе саҡырылыш Дәүләт Йыйылышы – Ҡоролтайға депутаттар һайланасаҡ. Был сараға 2012 йылдың көҙөнән үк әҙерләнеү бара. Иң мөһиме, 3453 участка һайлау комиссиялары булдырылған.\nРайоныбыҙҙың 43 һайлау участкаһына 20 меңдән ашыу тауыш биреүсе килеүе көтөлә. Бар участкалар ҙа һайлауға тулыһынса әҙер.\n2777-се һайлау участкаһы Юлай ауылында урынлашҡан. Бында комиссия ағзаларына эш етерлек: һайлаусылар исемлеге менән эшләйҙәр, төҙәтмәләр индерәләр, ситтән тороп һайлау мөмкинлеге биргән бланкыларҙы тапшыралар. Әле бындай документ ике кешегә бирелгән. Һайлау участкаһы рәйесе Зөлфирә Исмәғилева, урынбаҫары Абдулхай Йоносов, секретары Илгизәр Ғилманов, комиссия ағзалары Рәйхана Вәлиева, Айгөл Сиражева биш йылға һайланып ҡуйылған. Зөлфирә Зиннәтулла ҡыҙының әйтеүенсә, халыҡ һайлауҙа үҙ белдеге менән теләп ҡатнаша. Береһе лә һайлауҙан ситтә ҡалмай.\n– Һайлау ҙа бында тыныс бара, көтөлмәгән хәлдәр килеп сыҡҡаны юҡ. 8 сентябрҙә мәктәп бинаһында үтәсәк һайлауға рәхим итегеҙ, – ти ул.\nИртәгә, 8 сентябрь – Берҙәм һайлау көнөндә, паспортығыҙҙы алып, һайлауға барырға онотмағыҙ! Был беҙҙең гражданлыҡ бурысыбыҙ.\nМәсәғүттә праймериз уҙғарылды\nОпубликовано 6 Май, 2013 - 09:14. Автор: Лилия\n25 апрелдә Дыуан районы Мәсәғүт ауылында Башҡортостан Республикаһы Дәүләт Йыйылышы – Ҡоролтайға депутатлыҡҡа кандидат итеп артабан күрһәтеү өсөн кандидатуралар билдәләү буйынса алдан тауыш биреү үтте.\nАлдан тауыш биреүҙә “Берҙәм Рәсәй” Бөтә Рәсәй сәйәси партияһының урындағы сәйәси советы секретары Ғәли Хәйретдинов етәкселегендә Салауат районынан 18 кеше ҡатнашты.\nЙыйылыусылар алдында кандидатлыҡҡа дәғүә итеүсе ете кеше үҙ программаһы менән сығыш яһаны.\nРәсәй Федерацияһының алтынсы саҡырылыш Дәүләт Думаһы депутаттарын һайлау алдынан үткәрелгәнсә, партия эсендә алдан тауыш биреүҙә “Берҙәм Рәсәй” партияһы ағзалары ғына түгел, йәмәғәт ойошмалары вәкилдәре лә ҡатнашты.\nПартия эсендә алдан тауыш биреүҙең барлыҡ процедура йомғаҡтары буйынса 290 ҡатнашыусынан Дәүләт Йыйылышы депутатлығына кандидаттар 231 кеше тәшкил итәсәк. Уларҙы Башҡортостандың барлыҡ ҡалаларында һәм райондарында үтәсәк 25 осрашыуҙа 2750 тауыш биреүсе һайлаясаҡ. Һайлаусыларҙың 50 проценты “Берҙәм Рәсәй” партияһы ағзаларынан, ә яртыһы ижтимағи ойошмалар вәкилдәренән тора. Партия эсендә алдан тауыш биреү процедураһы 2013 йылдың 14 майында тамамланасаҡ.


СИБАЙ ИНСТИТУТЫ ҠОШСОҠТАРЫН ОСОРҘО\n26-27 июнь Башҡорт дәүләт университетының Сибай институты өсөн ҡанаттары нығынған ҡошсоҡтарын осороу көндәре булды тиһәк тә, арттырыу булмаҫ. Был шатлыҡлы көндәрҙә институтта һөнәр үҙләштергән 569 йәш кеше ҡулдарына диплом алып оло тормош юлына баҫты. Көндөҙгө бүлекте тамамлаған 301 студенттың 51-е «ҡыҙыл» дипломлы булһа, ситтән тороп белем алған 268 кешенең 19-ы шундай уҡ юғары баһа алды. Институт директоры Зиннур Fөбәйҙулла улы Йәрмөхәмәтов кисәге студенттарҙы, ә бөгөн инде дипломлы белгестәрҙе ҡотлап, уларға уңышлы эш урындары һәм яҡты киләсәк теләне.\nҺүрәттә: «Ситтән тороп уҡыу бүлегенең иң яҡшы студенты» исеменә лайыҡ булыусы Гөлдәр Ишморатова.


«Киске Өфө» гәзитенең сайты - КӨСӨҢ ЕТМӘҪТӘЙҘЕ ХОҘАЙҒА ТАПШЫР, ТИҘӘР - 2015 - Мәҡәләләр\n05 | 06 | 07 | 08\n"Халҡым теле миңә - хаҡлыҡ теле, унан башҡа минең илем юҡ" тигән хәҡиҡәтте балаларығыҙ һәм ейән-ейәнсәрҙәрегеҙ күңеленә нисек һеңдерәһегеҙ?\nКӨСӨҢ ЕТМӘҪТӘЙҘЕ ХОҘАЙҒА ТАПШЫР, ТИҘӘР\n"Башҡортостан ҡыҙы" журналының баш мөхәррире, күп шиғри йыйынтыҡтар авторы Гөлназ Ҡотоеваны уҡыусы менән таныштырып тороу кәрәкмәйҙер. Уның инде күптән үҙ уҡыусылары, үҙ мөхите бар. Яҙыусыларға бирелә торған өс һорауҙы беҙ уға ла төбәнек. Уның яуаптарын гәзит уҡыусыларыбыҙға тәҡдим итәбеҙ.\nГөлназ, һинең ижадыңа моңһоулыҡ һәм ниндәйҙер юғары аң менән аралашыу формаһы хас. Был һинең күңел торошоңмо, әллә...\n- Ижадсының көсө тормошто ҡоштар юғарылығынан байҡай, алдан күрә белеүендә, күренештәрҙе тәфсирләп өйрәнеүендә, һығымталар яһай белеүендәлер. Фани донъяла бер нәмә лә мәңгелек түгеллеген аңлап йәшәйем. Шул ижадымда ла сағылыш табалыр. Сама, алтын урталыҡты тоя һәм таба белеү - үҙе бер бәхеттер. Йәшерәк саҡта гел күҙҙәрем дымланып, иларға ғына тора инем. Хәҙер ҙә күңел нескә ул. Тик үҙемде тиҙ генә ҡулға алып, артыҡ тулҡынланмаҫҡа, барыһын да кисерергә һәм үтергә тейешле итеп ҡабул итәм. Хоҙайға тапшыр, тиҙәр, үҙеңдең көсөңдән килмәҫтәй, хәл ителмәҫтәй мәсьәләләрҙә. Нығыныуымда тормошта, ғүмер юлымда терәк булған туғандарымдан, ижадсы дуҫтарымдан башҡа, әҙәбиәтебеҙ, халҡыбыҙҙың аҡылы, тотҡан динебеҙ ҙур терәк. "Күңелеңде һағыштарҙан арала", тип юҡҡа йырланмай йырҙа ла. Юҡҡа ҡул ҡаушырып ултырыу, моңһоуланыу ярамай. Әммә күңел бит ул шағирҙың көйлө ҡоралы. Ҡай саҡ юҡтан ғына ҡыйрала, көйһөҙләнә лә ҡуя. Шундай ваҡыттарҙа күңелде урынына ултыртып, төҙөкләнеп алыу өсөн ваҡыт, аҡыл, йөрәк көсө кәрәк.\nҺәр ваҡыт аҡыллы кешеләргә һоҡланам. Уларҙың кәйефе тигеҙ, барыһы ла урынында, һәр һорауға яуабы бар. Әммә гел генә аҡыл менән йәшәү күңелһеҙерәк булыр ине. Шуғамылыр, күңелде тыңлап, ҡайһы ваҡыт үҙем теләгәнсә, йөрәк ҡушҡан аҙымдар яһала - был да артабан донъяны, кешеләрҙе танып белеүемдә яңы офоҡтар, яңы ишектәр аса. Үткән эшкә үкенергә яратмайым. Хаталанғанмын икән, шуны танып, йәнә алға ынтылып, киләсәккә өмөт, хыялдар менән йәшәүҙе өҫтөн күрәм.\nБөгөн йәштәр китап, шул иҫәптән шиғыр уҡымай, тиҙәр. Һин ниндәй итеп күрәһең үҫеп килгән йәмғиәтте?\n- Йәштәр үҙ заманын борсоған һорауҙарға яуап биреүсе әҙәбиәтте һайлайҙыр, тием. Уҡымайҙар, тип өҙә һуға алмайым. Классик әҙәбиәт, алтын фондты тәшкил иткән әҫәрҙәр уҡыла ул. Китапҡа оҙаҡ итеп текләп ултырмаһалар ҙа, әҙәбиәт тормошҡа ныҡлабыраҡ үтеп ингән заман хәҙер. Аудиокитаптар, киноға төшөрөлгән әҫәрҙәр аша ла таныш улар әҙәбиәт менән. Үҙебеҙгә әүҙемерәк булырға, интернет киңлектәрен алтынға бәрәбәр өлгөләр менән тултырырға кем ҡамасаулай? Балалар беҙҙең сағылышыбыҙ. Беҙ нимә менән мауығабыҙ, улар ҙа шуны ҡыҙыҡһынып ҡарай. Үҙебеҙ шиғыр яратмаһаҡ, балалар уны нисек яратырға тейеш?\nШиғырҙы ҡабат уҡымаҫтар тип уйлаһаң, ҡулыңдан ҡәләмең төшөр. Һүҙ һәр ваҡыт кәрәк. Шиғри һүҙ айырыуса. Сәпкә тейҙерер, күңел төпкөлдәрен аҡтарып һалыр, аһ иттерер шиғри һүҙ.\nҺуңғы ваҡытта рифмалаған һәр кемде шағир тип атауҙары күптәрҙе боросоуға һала. Быға көйөнөргә кәрәкмәй. Ваҡыт елгәрә, иләй, әүәләй ул. Рифмалаусы үҙе лә тойоуы мөмкин һүҙе үтемһеҙ булыуын, тоймағанда ла асыҡ белдереп ҡуйыусандар. Бейей-бейей оҫтарған бейеүсе кеүек, йәш кеше рифмалап башлаһа, яйлап тәрән һәм тос фекерләргә лә өйрәнеүе мөмкин. Шағир булып етешеү - ул шәхес өлгөрөүе. Һүҙҙәрҙең артында шәхес юҡ икән, тимәк, шиғриәт тә юҡ.\nЙәшәү нисек кенә ҡатмарлы, тормош тығыҙ булғанда ла һөйөүгә урын табыла кеүек. Ә һиндә?\n- Һөйөү минең өсөн тыныс атҡан алһыу офоҡло таң, улымдың күҙҙәре, туғандарымдың иҫән-һау булыуы, яратҡан эшем, хеҙмәттәштәрем, арып ҡайтып инергә үҙ донъям, ижадта үҙемдең ялҡынымды, йәшәү һутымды сығара алыуым. Матур күңелле кешеләр менән осрашыуҙар, аралашыуҙар, сәйәхәттәр... Мөғжизәле донъя асҡан киң ҡолас. Ошо донъяла үҙеңде өйрәнеү, эске тауышыңды тыңлай белеү һәм намыҫың, йөрәгең ҡушҡанса йәшәү, бирелгәндең ҡәҙерен аңлау... Тормошто яратыу, барыһын да булдырған, тәртиптә тотҡан илаһи көскә - Хоҙайға рәхмәтле булыу үҙе мөхәббәт. Тормошто яратҡан, үҙен ҡабул иткән генә башҡаның Йыһанын һыйҙыра алалыр.\nӘҙәм балаһына һөйөү тормошто йәмләр, уны нығыраҡ тойор, кешеләрҙе аңлар өсөн биреләлер. Һөйә белгән йөрәк кенә, тетрәнеүҙәр аша үтеп, аңдың юғарыраҡ баҫҡысына күтәрелергә һәләтлелер. Яратып һәм яратылып йәшәйем! Шөкөр тиергә кәрәк. Ә тормош ҡасан ҡатмарлы булманы икән? Ваҡыт ҡына йүгәндәрен һыпырып ҡасҡан ат һымаҡ, әллә ҡайҙа ашығып саба ла саба. Күңел йылыһын өләшеп, мөмкинлектәребеҙҙе асып һәм донъяға үҙебеҙ асылып, хәлебеҙсә изгелектәр ҡылып өлгөрһәк ине.\nЯҙылған: 19.10.15 | Ҡаралған: 753\nДошмандарың күберәк булыуын теләһәң, дуҫтарыңды бар нәмәлә уҙып кит. Әгәр ҙә дуҫтарың күп булыуын теләһәң, дуҫтарыңа һине уҙып китергә ирек бир.


Башҡортостан башлығы Рөстәм Хәмитов менән «Газпром» асыҡ акционерҙар йәмғиәте идараһы рәйесе Алексей Миллер араһында эшлекле осрашыу үтте\nЯҡтар хеҙмәттәшлек тураһындағы килешеүҙең үтәлеше хаҡында фекер алышты. Һүҙ, шулай уҡ республиканы газификациялау тураһында ла барҙы. Билдәле булыуынса, предприятие 2006-2014 йылдарҙа ошо маҡсатта 3,2 млрд һум йүнәлткән. Бүленгән сығымдарға, 366 километр оҙонлоҡта ҡасаба-ара 18 газ үткәргесе һуҙылған.\nҺөҙөмтәлә Башҡортостанда зәңгәр яғыулыҡҡа тоташтырыу кимәле 87,3 процентҡа тиклем артҡан. Рәсәйҙә был күрһәткес 65,1 процент. Быйыл «Газпром» йәмғиәте республика биләмәләрендә туғыҙ ҡасаба-ара газ үткәргес төҙөү һәм тағы ла дүртеһенә проект-смета документацияһын әҙерләү өсөн 300 миллион һум аҡса йүнәлтергә ниәтләй. Осрашыуҙа шулай уҡ предприятиеның Башҡортостанда спорт инфраструктураһын үҫтереүҙә әүҙем ҡатнашыуы билдәләнде.


Стәрлетамаҡ ҡалаһы Сазонов урамындағы 8-се йортта йәшәүселәр капиталь ремонттан зыян күргән - Bash.News\nСтәрлетамаҡ ҡалаһы Сазонов урамындағы 8-се йортта йәшәүселәр капиталь ремонттан зыян күргән https://bash.news/news/107565_strletama_alay_sazonov_uramynday_8se_jortta_jshselr_kapital_remonttan_zyyan_krgn\nУлар түшәмдән ямғыр һыуҙары ағып төшөүенә зарлана.\nРеспублика байрамы көндәрен Гөлназға тас тотоп түшәмдән аҡҡан һыуҙы йыйып үткәрергә тура килгән. Тәүҙә тамсылап ҡына торһа, һуңынан бөтә бүлмәләрҙең стеналары буйлап ағып төшкән. Фатир буйлап ҡуйырға һауыттары бөткәс, аҫҡы ҡатта йәшәүсе күршеләренә мөрәжәғәт иткән.\nГөлназ Рәхимова, Сазонов урамындағы 8-се йортта йәшәүсе: “Уҙған аҙна башында түшәмде төҙөкләндереүгә тотндолар. Әлегә тиклем ҡыйыҡ ябылмаған. Электр юҡ, һыуытҡыстар һүндерелде. Сараһыҙҙан балкон ишеген асам, һыуыҡ. Беҙ нисек йәшәргә тейеш”...\nАсыҡланыуынса, төбәк операторы күп ҡатлы йорттоң ҡыйығын яңырта башлаған. Иҫкеһен алып ташлағандан һуң яңыһы түшәлмәгән, ә көнө буйы ҡойған ямғыр һыуҙары тура торлаҡҡа ағып төшә.\nДокументтар буйынса йорттоң ҡыйығын яңыртыу 15 майҙан 15 октябргә тиклем тамамланырға тейеш булған. Әммә ямғырлы йәй менән көҙ эште тотҡарлаған.\nЙорттоң ҡыйығын капиталь төҙөкләндереү тағы 20 көнгә оҙайтыласаҡ, тип белдерә подрядсы ойошма. Әлегә был ремонттан һигеҙ фатир зыян күргән. Синоптиктар алдағы көндәрҙә лә ямғырҙар вәғәҙәләй. Ярты йыл буйы башҡарылмаған икән, тимәк, подрядсыларға бында йыл аҙағына тиклем дә эш етәсәк әле.


Бала бағыу - һөнәр\n15 Ғинуар 2018, 17:23\nБөгөнгө көндә лә, заман тынғыһыҙлығына һылтанмай, бала тәрбиәләүҙе, уның күңелен үҫтереүҙе төп бурысы итеп алған йәш ғаиләләрҙең булыуы һөйөнөслө. Ҡурғашлы ауылында йәшәүсе Ильяс һәм Фәймә Асҡаровтар ҙа был йәһәттән күптәргә өлгө булырлыҡ.\n2017 йыл аҙағында Башҡортостан Башлығы Рөстәм Хәмитов 2018 йылды республикала Ғаилә йылы тип иғлан итеү тураһындағы Указға ҡул ҡуйҙы. Документ Рәсәй Президентының «Рәсәй Федерацияһында Балалыҡ ун йыллығын иғлан итеү тураһында»ғы Указына ярашлы төҙөлдө һәм дәүләт ғаилә сәйәсәтен камиллаштырыуға, ғаилә институты абруйын нығытыуға һәм уға ярҙам итеүгә йүнәлтелде.\n“Бала табыу һөнәр түгел, бала бағыу – һөнәр”, “Баланы баштан, талды йәштән бөк”, “Баланы бишектән өйрәт”, “Бала саҡтан кергән ғәҙәт ғүмергә ҡалыр”… Элек-электән халҡыбыҙҙа бала тәрбиәләүгә ҙур иғтибар бүленгән, балаларҙы тәүфиҡлы, әҙәпле, кешелекле итеп үҫтереүгә олатай-өләсәйҙәребеҙ күп көс һалған. Бөгөнгө көндә лә, заман тынғыһыҙлығына һылтанмай, бала тәрбиәләүҙе, уның күңелен үҫтереүҙе төп бурысы итеп алған йәш ғаиләләрҙең булыуы һөйөнөслө. Ҡурғашлы ауылында йәшәүсе Ильяс һәм Фәймә Асҡаровтар ҙа был йәһәттән күптәргә өлгө булырлыҡ.\nКилдеғол ҡыҙы Фәймә - Сибайҙа, Ҡурғашлы егете Ильяс Благовещенда уҡыу йорттарын тамамлағас, 2010 йылда Өфөлә Салауат һәйкәле янында танышып-дуҫлашып китәләр. 2011 йылда никах уҡытып, Ильяс әрме сафтарында йөрөп ҡайтҡас, 2012 йылда гөрләтеп туй үткәрәләр. Бөгөн был ғаиләлә сәскәләй ике ҡыҙсыҡ – 4 йәшлек Йәнгүзәл менән 2 йәшлек Фаягөл үҫә.\n- Балалар тыумаҫ элек сигеү, бәйләү кеүек ҡул эштәре менән мауыҡтым, хәҙер ул шөғөлдәрҙе ситкә ҡуйып, бөтә буш ваҡытымды балалар менән үткәрәм: бергәләп саф һауала йөрөйбөҙ, төрлө уйындар уйнайбыҙ, ҡыҙҙарым миңә һауыт-һаба йыуыша, билмән, бәлештәр ҙә бөрөшә. Буласаҡ хужабикәләр бит, хәҙерҙән үк эшкә өйрәнһендәр, тейем, атай-әсәйҙәребеҙ ҙә беҙгә бәләкәйҙән эшкә һөйөү тәрбиәләне, - ти хәстәрлекле әсәй.\n- Ҡыҙҙарыбыҙға ҡул күтәреү, тупаҫ итеп әрләү – беҙҙең ғаилә өсөн ят нәмә. Бала ғына бит улар - шаярырға, энергияларын бөтөргәнсе уйнарға тейештәр. Балаларҙы баҫып, күп нәмәне тыйып үҫтергәнгә лә, беҙҙең халыҡта баҫалҡылыҡ үтә көслө тип уйлайым, - тип һүҙгә ҡушыла атай кеше.\nБаланың ваҡ моторикаһын үҫтереү уның камиллашыуына ҙур йоғонто яһағанын яҡшы аңлай Асҡаровтар. Шуға ла ҡыҙҙарҙың пластилиндан һындар әүәләүе, һүрәт төшөрөүе, төҫлө ҡағыҙ, ҡайсы менән эш итеүе, пазлдар йыйыуы, ярмалар менән уйнауы – ғәҙәти күренеш, атай-әсәйҙәре уларға төрлө-төрлө үҫтереүсе уйынсыҡтар ҙа алып бирә.\nЙәнгүзәл һәр кис һайын атаһы менән шашка уйнай икән!\n- Балалар баҡсаһынан ҡайтҡанда, урамда йөрөгәндә ҡыҙҙарға үләндәрҙең, ағастарҙың исемдәрен өйрәтеп барам. Балалар былай ҙа ҡыҙыҡһыныусан бит, бөтә нәмәне белергә, отоп алырға ғына торалар. Яңы йырҙар, шиғырҙар, әкиәттәр, тиҙәйткестәр өйрәнәбеҙ, - ти үҙе башланғыс синыфтар уҡытыусыһы булып эшләүсе Фәймә Сәғит ҡыҙы.\nАта-әсәнең һәм улар менән бер һүҙҙән булып эшләүсе балалар баҡсаһы тәрбиәсеһе Фирүзә Шәрәфетдинованың тырышлығы тәүге һөҙөмтәләрен дә бирә башлаған – тәтелдәп торған сос Фаягөл “Урал батыр” эпосының 40 юлын ятлап, район кимәлендә үткән конкурста «Тамашасы һөйөүе» номинацияһында еңеү яуланы, республика кимәлендәге конкурсты асыу тантанаһында сығыш яһап, иң йәш ҡатнашыусы булараҡ бүләк тә алып өлгөрҙө.\nШат тауыштары яңғырап торған ҡыҙсыҡтарҙың бәхете – ата-әсәйҙең татыу, берҙәм булыуында.\n- Бер-беребеҙҙе аңлап, хөрмәт итеп, тәнҡитләмәй генә йәшәргә тырышабыҙ, - ти Фәймә. - Иптәшемдең ҡулы ипле, һәр нәмәне төптән уйлап, йөҙ ҡат үлсәп эшләй, шуға ла ҡайнағалары, кейәү, бүлмә бүлешергә кил, йә ишек, өҫтәл эшләп бир әле, тип саҡырта һалалар.\nЫсынлап та, Ильяс Фәһим улының ҡулдарына һоҡланмау мөмкин түгел – ул эшләгән өҫтәл-ултырғыстар, шкафтар, тахталар һәм башҡа йыһаздар фабриканыҡынан матурыраҡ та, сифатлыраҡ та! Элекке йыл ул шулай уҡ ғаиләһен ҡышҡы баҙ эшләп ҡыуандырған - баҡсалары ҙур булғас, картуфтың күп өлөшөн, йәшелсәне шунда һалалар ҙа, яҙын асып, киләһе уңышҡа тиклем рәхәтләнеп ашайҙар, үҙҙәренән артҡанын һатып та ебәрәләр.\n- Баҡса ҡарарға ярата Ильяс. Түтәл, теплицаларҙы әҙерләп, тиреҫен һалып бирә. Йәй йылы булған йылдарҙа июнь уртаһынан үҙ ҡыярыбыҙҙы ашай башлайбыҙ. Өй тирәһенә ағастар ултырта, йәшәй башлағанда ултыртҡан урман сәтләүеге хәҙер апаруҡ булып үҫеп килә. Киләсәктә бал ҡорттары алырға ниәтләй. Ҡортсолоҡ һәм ағас эше буйынса китаптар яҙҙырып алып, белемен камиллаштыра, - ти иренең һәр ғәмәленән риза хужабикә.\n- Ә миңә кәләшемдең тәмле итеп бешеренеүе, тоғро һәм хужалыҡ эштәренә оҫта булыуы оҡшай, - ти айыҡ тормош алып барыусы ғаилә башлығы.\nТелде йоторлоҡ тәмлекәстәр әҙерләүсе, шифалы үләндәр йыйып, мунсанан һуң ғаиләһен үлән сәйҙәре менән һыйлаусы Фәймә йәмәғәт эштәрендә лә ҡайнап йәшәй - уҡыусылары менән мәҙәниәт йортонда үткән сараларҙа ҡатнаша, ауылдағы байрамдарҙы ойоштороша, концерттарҙа алып барыусы булараҡ та сығыш яһай.\nӘле Асҡаровтар Ильястың ата-әсәһенең иҫке өйөндә йәшәй. Үткән йәйҙә ишек алдында газобетондан 7х9 ҙурлығында йорт күтәргәндәр, уның цоколь ҡатында ла бүлмәләр эшләмәкселәр. “Бер-ике йылдан килер кәрәк ине һеҙгә, унда өйөбөҙгә күскән булыр инек”, - тиҙәр хужалар, йылмайып. Барырбыҙ ҙа әле – өйөгөҙ тулы ҡот-бәрәкәт, бәхетегеҙ түңәрәк булһын.


Шанс булып яңы кеше нисек көсәйтергә 7/12! | Holmbygden.см\nБаҫтыра 27 Ноябрь, 2015 өҫтәрәк Holmbygden.см\nИҫкәрмә! Участвующий туҡтат. thomas.aslin@sundsvall.se\n(шулай булғас, әгәр һеҙ түгел яһанылар бер HBU)\nДүшәмбе хәүеф аҫтында ҡала.. 18 (һуңыраҡ иғлан ителәсәк урын) үтеү өсөн уҡып, кеше булып шулай тип нығытыу өсөн. Тексты уҡығандан һуң һеҙ ниндәй хәбәрҙәр ҡабул итә алманы. убалар араһында туранан-тура һәләк булып СОС-операторы. Был бурыс һеҙҙең менән йәки айырым хоҡуғы юҡ, әгәр сездә бар, әммә мөмкинлектәр һәм ярҙам! Айырма шул ысынбарлығыбыҙҙы мөмкин тигәнде аңлатмай тип, , теләһә ниндәй башҡа туранан-тура яҡын йә күршеһе көслө кеше.!\nПроект булдырылғандан алып 2013 ул 11 сигнализацияһы уба. ярҙам килгәнгә тиклем ашығыс булды һәм уның бөтә тиерлек ирекле һәм неотложный. Шуға ҡарамаҫтан, беҙ унан ҡәнәғәт булып таралды һәм ҡайһы бер holmsjön тирәләй тейеш holmbygden. Хәҙерге ваҡытта, элеккеләренән та.. Йәки кемдең ике яғында күл көньяҡ кодты хольм., Loviken, Sandnäset, Kväcklingen, Österström һәм Hällingen. Һеҙ беләһеңме, һеҙҙең менән кем уйлаған, ҡыҙыҡлы булыуы һәм тап килә. Ул әйтте!\nТүбәндәге ишек бушлай уҡытыу ойошторола ассоциацияһы ҡотҡара. Хольм туранан-тура бәйле булыуы менән бергә, ҡайһы бер провинция икенсе төрлө был алымды ваҡиғаларҙы ғына курорт швеция мөмкинлеге..\nТураһында ҡарар юл-транспорт ваҡиғаһы\nЙөрәк-ҡан тамырҙары- & hjärtstartare менән реанимация\nЙыш ҡына, иң ябай, иң мөһим сара булып тора. – иң мөһиме, улар тиҙ арала. Шулай уҡ р. г. система эшләгән өсөн был мөһим холма. авария булып, ҡағиҙә булараҡ, тураһында. 20-60 мин ашығыс ярҙам машинаһы менән яҡын хеҙмәттәре һәм авария хәлендәге.\nҺЕҘ БЕЛӘҺЕҢМЕ, НИ БУЛҒАНЫН ҮҘЕҢ УБА HJÄRTSTARTARE!?\nДоклад тураһында тулыраҡ һәм камиллаштырыу йән эйәһен күргән кеше holmbygden.se/akut (еңел табырға ярҙам менән “ ” өҫкө өлөшөндә төп бит.).\nҺыу ontakt мәсьәлә:\nИшек Ассоциацияһының Сираттағы Ҡотҡара\nТомас Åslin, Эске Brandinspektör Командаһы/\nПроект тураһында тулыраҡ мәғлүмәт (О.. 2012), БЫНДА БАСЫГЫЗ.Йәнәшәлә.\nАуыл кешеләре, үҙ эсенә шулай уҡ кимәлдә һаҡлап бәхетһеҙ осраҡ түгел, кеше булараҡ тораҡ пункттары. Граждан булырға тейеш "яҡлауға тиң" бәхетһеҙ осраҡ булһа, был маҡсатҡа ирешеү һәм был проект ниәтләй.\nАуыл ерендә, бәхетһеҙ осраҡтарҙан һаҡланыу кимәле түбән булһа ла, ҡала райондары ҡарағанда, бөтә саҡта- юғары тығыҙлык менән beredskapsstyrkor һәм халыҡтың йәшәү районы.. Беренсе өлөшөнә өҫтәмә индереү иҫкәртеү буйынса саралар һәм граждандар йәмғиәте һәләтенән тыш, бәхетһеҙ осраҡ һаҡлау тураһындағы закон менән түгел өлөшө булып өлгәшеү өсөн.\nАйырым осраҡтарҙа бәлә-ҡазаларҙан һаҡлау, ауыл ерҙәре аша яҡшы ярҙам..\n1.2 Проекттың маҡсаты\nАуыл ерендә бәхетһеҙ осраҡтарҙан һаҡлау концепцияһы эшләй.. Ауыл ерендә иң бәхетһеҙ осраҡта смущенно саралар концепцияһы һәм белем таянырға тейеш (советы, информация, күҙәтеү һ. б.) шуның өсөн, был кәметеү һәм идара итеү. Октябрҙә команда өсөн идара ТБС идеялар тәҡдим да һуң түгел 2012.\nШулай итеп эҙләп каналдарҙан, мәғлүмәт ала һәм уҡып йөрөгән үлтерешеүенә, кеше аша таба һәм был, ул булһа тел урындағы "trygghetspersoner" (был исем кешене ҡараған өсөн). Йәмғиәт мәнфәғәтен һаны һәм күләменә бәйле.\nОктябрь дауамында-декабрь 2012, концепцияһын тормошҡа ашырыуҙа пилот булмаһын, һәр хәлдә 3-5 ауыл ерендәге ҡала ерендәге община..\nҒинуар-Февраль 2013, проект эштәре өсөн баһалай һәм оҙайлы процесс үҫтереү өсөн мөмкинлек ул. ДПС, бәхетһеҙ осраҡта һәм нисек һаҡларға мөмкин фип kommunanställd хеҙмәткәрҙәр менән тулыланды. Был баһа үҙ эсенә sms өсөн мөмкинлеге булырға тейеш-йә сигнализация оҡшаш, улар ебәрергә мөмкин "trygghetspersoner" överenskommna индерелгәндән һуң бер нисә ҡала һәм мөмкинлектәре kravkriterier (мәҫәлән 30 ставка баш ҡаланан минең ашығыс хеҙмәттәр). Февраль доклад тәҡдим етәкселеге һәм дөйөмләштереү һуңыраҡ булған эштәрҙе мрф түгел. 2013.


Урамыбыҙ менән өмәгә\n19 Апрель 2019, 16:09\nБөтә республика шәмбе өмәһенә урамыбыҙ ағинәйҙәре Дилара Вәлиева, Әлфиә Әбделмәнова, Фәүзиә Килмөхәмәтова, Сайма Ғиззәтуллина, Раҡия Ҡәҙерғолова күмәкләшеп шишмәбеҙ буйына йүнәлдек.\nКүперҙән өҫтәрәк Вера һәм Алик Мөхәмәтйәровтар, Мәрйәм Кейекбаева, Кифая Садиҡова, Миңниә Муллағолова, Рәйсә Мөрәсова, Рәмилә Мәжитова эшкә тотонғандар ине инде. Аҫтараҡ эшләп йөрөгән Суфия Хәсәнова, Әнүәр Садиҡовтарға барып ҡушылдыҡ. Йылға буйында йәшәүсе Клара Йомағолова ла, беренсе класта уҡып йөрөгән улы Айварға тырма тоттороп, Рөстәм Шәйәхмәтов та килеп етте.\nКүмәк кешенең эше ырамлы инде ул. Сәғәт 12-ләргә йылға буйы матурайып, күркәмләнеп ҡалды. Үҙебеҙҙең күңелдәргә лә шатлыҡ өҫтәлде. Ә мәҙәниәт йорто алдында мәктәп ашнаҡсылары беҙҙе тәмле бутҡа, ҡайнар сәй әҙерләп көтөп торалар икән. Фольклор ансамбленең, уҡыусы балаларҙың концерт номерҙарын да ҡарағас, арыуҙарыбыҙ юҡҡа сыҡты ла ҡуйҙы. Үҙебеҙҙең эшкә үҙебеҙ шатланып, ҡәнәғәт булып, рәхәтләнеп, көлөшә-көлөшә ҡайттыҡ. Рәхмәт һеҙгә, ағинәйҙәр, Хоҙай барығыҙға һаулыҡ-байлыҡ, оҙон ғүмер, шатлыҡ-бәхет, күңел тыныслығы бирһен.


Кем телевизор экрандарында балҡырға ярата тиһәгеҙ, иглин дар, тип яуап бирәм. Иртә менән БСТ каналын асып, "Сәләм"\nпрограммаһында был ҡасабаның тағы бер геройы тураһында һөйләүҙәрен ишетеү мине бер ҙә аптыратмай. Әммә республика т елевидениеһы ғына етмәй уларға. "Беренсе каналды яуларға ваыт!" - тип хәл итә пенсионерка Надия Батыева һәм быйыл май\nайында Леонид Якубовичҡа үҙенең кроссвордтарын ебәрә.\nЛеонид Аркадьевичтан "Мөғжизәләр яланы" тапшырыуында ҡатнашыуға ризалыҡ һорап килгән телеграмма ла оҙаҡ көттөрмәй , һәм яҡын арала беҙ Надия Батыеваны был уйындарҙың береһендә күрәсәкбеҙ.\nТик, әйҙәгеҙ, был уйында өйрәнелгәнсә, унда ҡатнашыусы\nменән яҡынданыраҡ танышайыҡ. Надия Батыева оҙаҡ йылдар Урта Азияла йәшәй һәм эшләй. Тормош иптәше Ринат һәм өс балаһы менән Башҡортостанға ҡайтып, тормоштарын өр - яңынан ҡорорға тура килә. Ире менән бергәләп улар тимер юлға эшкә урынлаша.\nБөгөн Надия Яҡуп ҡыҙы хаҡлы ялда. Тормошто уның бар төҫтәрендә ярата һәм өй мәшәҡәттәренән бушаған арала кросвордтар сисеп тә өлгөрә, яратҡан тапшырыуын көтөп ала.\nНадия Яҡуп ҡыҙын Мәскәүгә тотош ауыл менән әҙерләйҙәр. Миллионлаған халыҡ алдында иглиндар һыната алмай бит инде, ш уға күрә героиняны бүләктәр менән "тәьмин итеү" иң мөһим эшкә әүерелә. Был йәһәттән уға Иглин районы хакимиәте башлығы Ринат Сәлмән улы Исхаҡов, йәмәғәт берекмәләре, төрлө предприятие һәм ойошма вәкилдәре ярҙам итә...\nНадия Яҡуп ҡыҙының Леонид Якубовичҡа күстәнәскә нәмә\nалып барыуы тураһында иглиндар белдермәне, серҙе асманылар.\nБары тик "Тыуған Иглин крайы" китабының "Мөғжизәләр\nяланында" тейешле урын биләйәсәге хаҡында ғына әйттеләр.\nЯҡташыбыҙҙы алда яңы тәьҫораттар, иң мөһиме - яратҡан алы п барыусыһы менән осрашыу һәм Беренсе каналдың популяр\nпрограммаһында ҡатнашыу көтә.


Танып башҡорттары – сәхнәлә » Башҡортостан гәзите\nТанып башҡорттары – сәхнәлә\n30-12-2016, 01:31 // Мәҙәниәт һәм әҙәбиәт // Баҫып сығарырға\nАуыл биләмәләре сәнғәт оҫталары араһында “Атайсал” башҡорт фольклоры фестивале үткәрелде. Төрлө милләт вәкилдәре үҙ-ара дуҫ, татыу йәшәгән районда тамырҙары Танып ырыуына барып тоташҡан Тушҡыр ауылы һәүәҫкәрҙәре тамашасыларҙы таң ҡалдырҙы.\nҠатнашыусылар араһында фермер хужалыҡтарында эшләгәндәр, йыраҡ Себергә йөрөгәндәр, уҡытыусылар, тәрбиәселәр, медицина хеҙмәткәрҙәре, эшҡыуарҙар, оло йәштәге апайҙар булды.\n– Ябай халыҡ араһында таланттар шул тиклем күп, уларҙы һайлап алып, дәртләндереп сәхнәгә сығарыу – ижадҡа битараф булмаған бөтә яуаплы кешеләрҙең бурысы. Ауыл йәшәй. Тимәк, мәҙәниәтебеҙҙең киләсәге өмөтлө. Милләтте, динде һаҡлау кешенең үҙенән тороуын да оноторға ярамай, – тине жюри ағзаһы Рәзидә Әхмәтова.\nФольклор кисәләре – иҫтә ҡалырлыҡ фәһемле сара. Тушҡыр ауылында сәнғәтте үҫтереүгә күп көс һалған фәһемле шәхестәр бар. Шулар араһында һәүәҫкәр шағирә, йырсы һәм оҫта ойоштороусы Гөлшат Ихсанованы телгә алыр инем. Ул үҙенең шиғырҙарына көйҙәр ҙә ижад итә. Был тамашаға ла сценарийҙы ул үҙе яҙған.\nБик үҙенсәлекле башланды кисә. “Тыуған ауылым” көйө оҙатыуында шәжәрә ағасы янында әбейҙәр һәм малайҙар ауылдың тарихы тураһында әңгәмәләште. Өс йөҙ йыл тарихы булған ауылдың ҡайҙан килеп сыҡҡанын, кемдәр был төбәккә килеп ултырғанын асыҡланылар. Башҡорт ырыуы вәкилдәре Байрамша, Ғәбйәлил, Бикташ, Ураҙмәт бабайҙар нәҫеленән беҙ. Улар заманында бик данлыҡлы кешеләр булған, өс тапҡыр хажға барған диндарҙар.\n1920 йылғы халыҡ иҫәбен алыу мәғлүмәттәре буйынса, Тушҡырҙа 1675 башҡорт йәшәгән. Был мәғлүмәт йәш быуында милләтебеҙгә иғтибар һәм ихтирам тәрбиәләүҙә мөһим дәлил булып тора. Мәғлүмәттәр Салауат Хәмиҙуллиндың “Танып ырыуы башҡорттары” китабынан, район тарихы тураһындағы сығанаҡтарҙан һәм урындағы тарихсылар, Тушҡыр ерлегендә йәшәп ижад иткән яҙыусылар китаптарынан алынды.\nСәхнәгә “Ҡартаймаҫтар” йыр ансамбле сыҡҡас, зал алҡыштарға күмелде. Жюри ағзалары бер тауыштан уларҙы “Башҡорт халыҡ йырҙарын иң оҫта башҡарыусы коллектив” номинацияһында еңеүсе тип таныны. Күп йылдар төрлө байрамдарҙа, район кимәлендәге фестивалдәрҙә ҡатнашып уңыштар яулаған ансамбль ул. Үҙенә генә хас репертуары бар, сәхнә костюмдары ла үҙенсәлекле. Башҡортостандың атҡаҙанған артисы, Тушҡыр егете Рифҡәт Ғәбделйәнов та байрамға яҡташтарын тәбрикләргә ҡайтҡан. Нефтекама филармонияһында эшләгән егет халҡыбыҙға ижад емештәрен бүләк итте, “Тушҡырыма” йырын ҙур илһам менән башҡарҙы.\nБеҙҙең төбәктә бейеү ансамблдәре лә күп. “Чиборио” удмурт халыҡ ансамбле дәртле бейеү башҡарҙы. Асавка ауылы ҡыҙҙарының боронғо удмурт бейеүе иң уңышлы сығыштарҙың береһе булды. Тушҡыр ауылынан әсәле-ҡыҙлы Ирина Ғәлиәхмәтова һәм Венера Хәмәтнуровалар рус халыҡ бейеүен профессиональ кимәлдә башҡарҙы. Диана Хисмәтова үзбәк бейеүе менән таң ҡалдырҙы.\nЙыр – сәнғәттең әсәһе, ә уның алтын бағанаһы – заман эстрадаһы. “Тыуған яҡ моңдары” йыр бәйгеһендә йәш йырсылар Эльмира Рәхимова, Илнур Хәсәнйәнов, Руфина Исмәғилева сәхнә биҙәге булды.\nАвтор: Хәнис ХӘЗИМОВ.


Баллонлы газ – уңайлы һәм мобиль булыуы менән бер рәттән, хәүеф сығанағы ла! » «Йәшлек» гәзите | Газета «Йәшлек» | Официальный сайт газеты Йэшлек\nГазета "Йәшлек" » Махсус биттәр » Баллонлы газ – уңайлы һәм мобиль булыуы менән бер рәттән, хәүеф сығанағы ла!\n29.03.2011 Баллонлы газ – уңайлы һәм мобиль булыуы менән бер рәттән, хәүеф сығанағы ла!\nКүп кенә баҡсасылар һәм ауыл ерендә йәшәүселәр элек-электән көнкүрештә баллондарҙағы шыйыҡландырылған газды файҙалана. Был төр газ шулай уҡ иретеп йәбештереү эштәрендә лә бик кәрәк. Ул бик уңайлы: баллонлы газды алаһың да, кәрәкле ҡорамалдарҙы тоташтыраһың һәм ҡулланаһың.\nӘммә был бик ябай һәм анһат ҡына түгел. Шыйыҡландырылған баллонлы газдан файҙаланғанда мотлаҡ үтәлергә тейешле айырым ҡағиҙәләр бар. Был ҡағиҙәләрҙе боҙоу, үҙ сиратында, шартлау, янғын, ғәҙәттән тыш хәлдәр кеүек күңелһеҙ һөҙөмтәләргә килтерә.\n«Газ-Сервис» асыҡ акционерҙар йәмғиәте шыйыҡландырылған углеводород газының хәүефле үҙенсәлеге һәм шыйыҡландырылған углеводород газы баллондарын ҡулланыу ҡағиҙәләре тураһында иҫкәртә.\nШыйыҡландырылған газды (пропан-бутан) файҙаланыу тәбиғи газды ҡулланыуға ҡарағанда хәүефлерәк. Ул тәбиғи газдан (метан) – 3,2 тапҡырға, шулай уҡ һауанан да ауырыраҡ. Метан атылған осраҡта тиҙ генә тарала башлаһа, пропан-бутан, киреһенсә, ер өҫтөндә туплана, уйһыулыҡҡа, ҡоҙоҡҡа һәм подвалдарға тула. Һауа газлана. Был осраҡта шартлау өсөн бер осҡон етә.\nШыйыҡландырылған углеводород газы\nтултырылған баллондар менән файҙаланыуҙың төп ҡағиҙәләре ниндәй һуң?\n1. Әгәр ҙә йортоғоҙҙа көнкүреш маҡсатында файҙаланыу өсөн шыйыҡландырылған газ баллоны урынлаштырырға теләйһегеҙ икән – уны дөрөҫ көйләү һәм киләсәктә техник хеҙмәтләндереү өсөн йәшәү урыны буйынса «Газ-Сервис» асыҡ акционерҙар йәмғиәте филиалына мөрәжәғәт итегеҙ. Техник кабинетта инструктаж үтегеҙ. Унда һеҙҙе шыйыҡландырылған углеводород газы баллондарынан файҙаланыу ҡағиҙәләренә өйрәтәсәктәр. Был маҡсатта уҡыу фильмдары, күргәҙмә әсбаптар ҡарарһығыҙ.\nҡулланғанда баллонлы газ ҡайҙа урынлаштырылырға тейеш?\n2. Баллондарҙы ике ҡаттан да юғары булмаған торлаҡ биналарҙың фатирҙарында ҡуйырға рөхсәт ителә.\nТорлаҡ биналарҙа газ баллоны газ плитаһынан (ҡаплап урынлаштырылғандан тыш) – 0,5 метр һәм йылытыу приборҙарынан бер метр алыҫлыҡта ҡуйылырға тейеш. Баллонды бинала урынлаштырыу мөмкин булмаған осраҡта, уны тышҡы яҡҡа металл шкафҡа ҡуялар. Шкаф елләтеү өсөн тишекле, яҡтылыҡтан алыҫ, бинаның тәҙрәләренән – 0,5 метр, тәүге ҡаттың ишегенән – 1 метр, ә ярым подвал һәм подвалдағы ишек-тәҙрәләрҙән, шулай уҡ канализация ҡоҙоҡтарынан 3 метрҙан да кәм булмаған алыҫлыҡта урынлаштырыла.\nГаз менән ҡырҡыу, иретеп йәбештереү һәм металды газ ялҡыны менән башҡа төр эшкәртеү, шулай уҡ башҡа сығанаҡтарҙан асыҡ ут ҡулланғанда пропан-бутанлы айырым баллондарҙан 5 метрҙан да кәм булмаған алыҫлыҡта эшләү рөхсәт ителә.\nБиналарҙа урынлаштырылған баллондар асыҡ утлы йылылыҡ сығанаҡтарынан биш метрҙан да кәм булмаған алыҫлыҡҡа ҡуйылырға тейеш.\nШыйыҡландырылған углеводород газы баллондарын урынлаштырыу түбәндәге осраҡтарҙа тыйыла:\n– торлаҡ бүлмәләрҙә һәм коридорҙарҙа;\n– ярым подвал, подвал биналарҙа һәм сарҙаҡтарҙа;\n– дөйөм туҡланыу предприятиеларының туҡланыу һәм сауҙа залдары; аудитория һәм уҡыу кластары; тамаша залдары; дауаланыу палаталары; ошондай башҡа биналарҙың юғары һәм аҫҡы өлөштәрендә.\n– тәбиғи яҡтыртылмаған биналарҙа;\n– авария сығыу юлдарында;\n– биналарҙың төп фасады яҡлап.\nБаллондарға газ тултырыу\n3. Баллондарға газ тултырыу хоҡуғына әлеге төр эшмәкәрлекте ғәмәлгә ашырыу өсөн лицензияһы булған махсуслаштырылған ойошмалар ғына эйә. Эшкә яраҡлы баллондарға шыйыҡландырылған углеводород газын тултырыу газ тултырыу станцияларында башҡарыла. Баллондарҙы тултырыу журналда теркәлә. Унда баллонды тултырыу ваҡыты, баллондың номеры, уның тикшерелгәнлеге, баллондағы газдың ауырлығы, баллонды тултырған кешенең ҡултамғаһы булырға тейеш.\nБаллондарҙы шыйыҡландырылған газ менән тултырыу ойошма ҡараған тәртиптә эшләнгән һәм раҫланған инструкция буйынса башҡарылырға тейеш. Тултырылған баллондар 100 процент кимәлдә үлсәнә.\nБаллондағы шыйыҡландырылған углеводород газы тулы күләмдең 85 процентынан артмаҫҡа тейеш. Был ҡағиҙәләрҙе һанламайынса һәм газ баллонын кәрәгенән артыҡ тултырғанда, шыйыҡландырылған газ йылынып киңәйһә, баллондың шартлауы ихтимал.\nГаз баллондарын тултырырға рөхсәт ителмәй, әгәр ҙә: уның ҡарау ваҡыты үтһә, баллондың корпусы зарарланһа, вентиль төҙөк булмаһа, тейешенсә буялмаған йәки яҙыуһыҙ осраҡта, газ баҫымы кәрәгенән артмаһа, урынлаштырылған тамғаһы булмаһа.\nГаз баҫымы кәрәгенән артмаған баллондарҙы тултырыу, газ тултырыуҙы ғәмәлгә ашырыусы ойошмаларҙың инструкцияһына ярашлы, алдан тикшереү буйынса башҡарыла.\n4. ҡағиҙәләргә ярашлы, баллондарҙы алмаштырыу ҡулланыусының заявкаһы буйынса баллондарҙы алмаштырырға хоҡуғы булған эксплуатациялаусы ойошма хеҙмәткәре тарафынан түбәндәге тәртиптә башҡарыла:\n– газ баллоны һәм газ приборҙары урынлаштырылған бинала форточканы йәки фрамуганы асырға, газ баллоны ҡорамалының төҙөклөгөндә, газ приборҙарының һәм кухнялағы баллондың дөрөҫ ҡоролоуын ентекләп ҡарарға, бинала ҡуйылған баллонды стенаға беркеткән ҡамыттарҙың ныҡлығын тикшерергә; баллондарҙы тышта көйләгәндә газ баллонының төҙөклөгөнә инанырға, газ үтеү нығытмаһын, шкафтың торошон һ.б. тишерергә;\n– буш баллондағы вентилде ябырға, газ үткәргестән горелкаға килгән газды яндырып бөтөрөргә, газ приборҙарындағы крандарҙы ябырға, баллонды баҫым көйләгестән ысҡындырырға, вентиль штуцерына томалаусы металл прокладканы бороп индерергә, вентилгә һаҡлаусы ҡапҡас кейҙерергә;\n– бинаның тышҡы яғындағы тултырылған баллонды тикшерергә, бының өсөн баллондың һаҡлау ҡапҡасын алырға, баллон һәм вентилдең (вентилде томалағыс металл булырға тейеш) төҙөклөгөн тыштан тикшерергә; клапандың штогының тығыҙлығын тикшерергә – вентилде асып, вентиль тоташҡан урындарға һабын күбеге һыларға; баллон ауыҙы һәм вентиль тоташҡан урындың герметиклығын күбек ярҙамында тикшерергә; вентиль клапанының герметиклығын тикшерергә – баллон вентилен ныҡлап ябырға, металл томалағысты алырға һәм штуцер менән резьбаға һабын күбеге һөртөргә;\n– баллонды ҡорорға һәм нығытырға; вентиль штуцерына баҫымды көйләүсе йәймә гайканы бороп индерергә (прокладка ҡуйыу мотлаҡ); баллон вентиле асыҡ һәм газ приборҙарындағы крандар ябыҡ булғанда, тоташтырыу резьбаларының герметиклығын һабын эмульсияһы ярҙамында тикшерергә;\n– газ приборҙары горелкаһын ҡабыҙырға һәм газдың дөрөҫ яныуына инанырға.\nБаллондарҙы алмаштырғанда тыйыла:\n– эште сит кешеләр ҡатнашлығында башҡарыу, асыҡ уттан файҙаланыу, тәмәке тартыу, электр приборҙарын ҡабыҙыу һәм һүндереү;\n– газ сығып торған төҙөк булмаған баллондарҙы урынлаштырыу;\n– вентиле газды яба алмай торған баллондарҙы урынлаштырыу;\n– ҡапҡас һәм томалағысты борғанда инструменттар менән һуҡҡылау;\n– баллон һәм вентилдәргә ниндәй ҙә булһа ремонт үткәреү.\nЮғарыла әйтелгәндәргә өҫтәп, шуны хәтерегеҙгә төшөрәйек: файҙаланылыусы газ йыһаздарын етештергән заводтың инструкцияһында күрһәтелгәнсә, әммә өс йылға бер тапҡырҙан да һирәк түгел, даими рәүештә газ баллондары ҡорамалдарына техник хеҙмәтләндереү үткәрелеп торорға тейеш.\nАварияларҙың һөҙөмтәләрен бөтөрөүгә ҡарағанда уларҙы булдырмау яҡшыраҡ!\n«Газ-Сервис» асыҡ акционерҙар йәмғиәте.


31 декабргә тиклем әле ай ярым ваҡыт бар, әммә йөрәккә ҡыйыуһыҙ ғына аҙымдар менән, ап - аҡ бесәй балаһы кеүек, Яңы\nйыл яҡынлаша. Гәзит - журналдарҙа, телевидениела ҡайһы ваҡы т байрамға арналған мәғлүмәт менән танышырға мөмкин. Кемдер шыршыны нисегерәк биҙәргә кәңәштәрен бирә, кемдер алда көткән карнавал хаҡында һөйләй. Һәм теләйһеңме - юҡмы, был төндө нисек итеп сағыу һәм онотолмаҫ итеү тураһында уйлай башлайһың. Бала саҡтағы кеүек өйҙә ылыҫ һәм мандарин еҫе аңҡыһын, өҫтәл артында иң яҡын һәм ҡәҙерле кешеләр йыйылһын, ә иртә менән шыршы төбөндә һәр кемде бүләктәр көтһөн ине...\nӘммә был байрамға ҡарата балалар барыһынан да "яуаплыраҡ"\nҡарашта торалыр, моғайын. Улар төн уртаһында урамдар буйлап\nарҡаһына тоҡ аҫҡан әкиәт ҡарты үтеүен бик яҡшы белә. Ә уның ҡыҙыл тоғонда йыйылған йылмайыу - көлөүҙәр, шатлыҡ - ҡыуаныстар үҙ сәғәтенең етеүен көтә...\nАсыҡланыуынса, был серҙе ҡайһы бер өлкәндәр - Ҡала үҫеше буйынса йәмәғәт фонды хеҙмәткәрҙәре лә белә икән. Нәҡ улар 2003 йылда беренсе булып республикала "Ҡыш Бабайға хат яҙ" акция - конкурсын үткәргән. Ул ваҡытта "Ҡыш Бабайҙың абонент\nйәшнигенә" ике меңдән ашыу хат килгән һәм уларҙың береһе лә\nиғтибарһыҙ ҡалмаған. Үҙе тураһындағы хикәйәләүҙәренә яуап итеп балалар республиканың шыршы байрамына саҡырыу алған. Ҡы ҙыҡлы һәм ихлас хат авторҙарына үҙҙәре хыялланған бүләктәр т апшырылған.\n- Балалар төрлө нимә тураһында хыяллана, - ти фонд директ оры урынбаҫары Ольга Панчихина. - Машина һәм ҡурсаҡтар, шахм ат һәм ҡыҙыҡлы китаптар хаҡында булыуы мөмкин. Ҡыш Бабайҙан башҡа кешегә - ауырыу оләсәһенә, дуҫына ярҙам итеүен һорап яҙған хаттар ҙа һирәк түгел. Йәки ихатала хужалары ташлап киткән бесәй балаларына ярҙам итеүен үтенәләр. Иң мөһиме - улар мөғжизәгә ышана, - ти әңгәмәсем һәм миңә алты йәшлек Владаның хатын һуҙа: "Минең атайым, әсәйем һәм ҡустым бар, мин уларҙы бик яратам. Әлеге ваҡытта бассейнда йөҙөргә өйрәнәм, тағы ла саңғыла йөрөй беләм. Тиҙерәк мәктәпкә\nбарырға теләйем, уҡый ҙа беләм инде... Мин донъяла изгелект ең яуызлыҡты еңеүен теләр инем. Мин телевизорҙан чечен һуғыш ы һәм Беслан хаҡында ҡараным. Балалар бик йәл. Яңы йыл төнөн дә бер ваҡытта кешеләр һуғышта һәләк булмаһын, балалар иламаһын, самолеттар һәм йорттар шартламаһын тип теләгем килә. Ҡыш бабай, һин минең теләгемде үтәрһеңме"\n- Һәм бындай теләктәр меңәрләп килә, - ти белгес. Уларҙа яһалмалыҡ юҡ, балаларса яҡты хаттар. Ошо ихласлыҡ һәм мөғжизәгә ышаныуҙарын юғалтмаһындар, йөрәктәрендә һәр\nваҡыт әкиәт һәм изгелек өсөн урын ҡалһын ине.\nБыйылғы йылда фонд хеҙмәткәрҙәре тағы ла балаларға яңы йыл тылсымсыһына хат яҙырға: үҙҙәре башҡарған изге эштәр тураһында һөйләргә тәҡдим итә. Иллегә яҡын баланан хат килгә н дә инде. Һәм, практика күрһәтеүенсә, был эштең башы ғына ә ле. Мәҫәлән, 2005 йылда бөтәһе алты меңгә яҡын хат килгән.\n- Яңы бурыс һәм яңы бүләктәр көтә, - тип дауам итә Ольга.\n- Ҡотлау хаты менән бергә балаларға кинотеатрҙарға ике кеше өсөн саҡырыу билеттары тапшырыласаҡ.\nТимәк, тағы ла ғинуар айы башында башҡа ҡала һәм ауылдарҙан\nбаш ҡалабыҙға балалар һәм уларҙың ата - әсәләре киләсәк. Уларҙы Ҡыш Бабай һәм гүзәл Өфө, башҡа балалар менән аралашыу һәм тағы ла мөғжизәгә ышаныу көтә.


* РФ Ауыл хужалығы министрлығы белдереү яһаны - 744,6 мең тонна ҡарабойҙай йыйып алынды. Ә йылына бар ил халҡы 550 мең тонна ашай торған. Шуныһы ғына аңлашылмай, артығы менән етештерелгән икән, ниңә хаҡы шул тиклем йылдам күтәрелде лә, кире төшөргә бер ҙә йыйынмай? Ә иген культуралары быйыл 104 миллион тонна урылды - рекорд, тип баһалана. 2008 йылда ғына 108,2 млн тоннаға еткәйне.\n* Беҙҙең валютаға күсереп иҫәпләгәндә, Иранда һәр граждан айына бер тапҡыр автомобиль багын литры 8 һумдан бензин менән тултыра ала, ә субсидияһыҙ тулы хаҡы - 11 һум. Иранлылар, нефть һатҡан ил өсөн ныҡ ҡиммәт, ана бит, Сауд әрәбстаны үҙ граждандарын ни бары 4 һум 50 тиндән тәьмин итә, тип ныҡ һөйләнәләр, ти. Беҙҙең заправкаларҙы килеп күрһәләрсе икән!\n* Хабаровск өлкәһендә бер сихырсы шәрәмәте 63 йәшлек инвалидҡа, аңыңды сәләмәт тәнгә күсерәм, тип ышандыра. Килешәләр. Хоҙай ҡушмаған им-том башҡарғанда 50 йәшлек ҡатын ниңәлер ағас туҡмаҡ менән эш итә. Ир бәрелеү-һуғылыуҙарҙан йән бирә… Сихырсы ҡулға алынды. Әйткәндәй, берәй мөғжизә менән инвалидтың аңы, ысынлап та, икенсе тәнгә күсһә, кәүҙәһе барыбер ҡалыр ине, сихырсыға дәғүә ҡуйылыр ине. Шуны ғына булһа ла төҫмөрләргә аҡылы ла, күрәҙәселек көсө лә етмәгәндер инде.\n* Тынғыһыҙ йән, кеше булһа ла, хайуан булһа ла, тирә-йүндәгеләргә бәлә инде ул. Ҡырымдың Симферополь ҡалаһында бер шаталаҡ бесәй нишләптер электр подстанцияһының трансформаторы эсенә инә. Ҡыҫҡа замыкание барлыҡҡа килеп, янғын тарала. Бесәй үҙе лә көл-күмергә әйләнә, 27 мең ҡулланыусы күпмелер ваҡытҡа электр энергияһынан өҙөлә. Әллә берәй украин милләтсеһе аҫраған бесәй булдымы икән?\n* Бөгөнгө көндә Рәсәйҙә иң популяр яҙыусы-сатирик Михаил Задорнов Өфөлә гастролдәрҙә булып китте. Баҡһаң, атаһы 30-сы йылдарҙа «Красная Башкирия» гәзитендә корреспондент булып эшләгән, ошо дәүерҙә беҙҙең Мостай Кәрим менән дуҫлаша. Атаһы аша Михаил Николаевич та остазыбыҙ менән яҡшы таныш була, әлегә тиклем уның турала яҡты хәтирәләр һаҡлай.\n* Мәскәүҙә 101 йәшендә Михаил Иванов вафат булды. Йәш сағында разведкала хеҙмәт итә. 1945 йыл АҠШ атом бомбаһы шартлатҡандан һуң 10 көн үткәс, Хиросимаға бара - ҡурҡыныс ҡорал ҡулланыуҙың эҙемтәләре менән таныша. Ул саҡ радиация тураһында йүнләп белмәйҙәр бит әле, бер кем дә тейешенсә һаҡланмай. Михаил Ивановичтың ярҙамсыһы оҙаҡламай нурланыуҙан һәләк була, ә ул үҙе саҡ ҡына сырхап ала ла, артабан оҙаҡ йылдар хеҙмәт итә. Әҙәм балаһының көнө бөтмәгән икән, атом бомбаһы ла ҡурҡыныс түгел!\n* Киреләнгән автомобиль йә мотоциклды этәреп ҡабыҙыу - ғәҙәти күренеш. Ә бына Игарка ҡалаһында вахта ысулы менән хеҙмәт иткән кешеләр Красноярск ҡалаһына осор өсөн күмәкләп 47 тонналыҡ Ту-134 самолетын этәрәләр… Минус 52 градуслыҡ селләлә шасси системаһы туңа ла, самолет күккә күтәрелеү һыҙатына сыға алмаған тип хәбәр ителә. Нисек кенә булмаһын, транспорт прокуратураһы тикшереүҙәргә тотондо - хәүефһеҙлек техникаһын тупаҫ боҙоу бит был.\n* Былтырғы сентябрь менән сағыштырғанда, быйыл Рәсәй халҡының уртаса «саф» эш хаҡы (йәғни һалымдарҙан тыш һәм инфляцияға төҙәтмә индереп) 1 процентҡа... Тотош уҡырға\n* Ураҡ тамамланмаған әле, әммә әленән үк илебеҙҙәге тулайым иген уңышы 100 миллион тоннаны үтеп китте. 110 млн тоннаға етер тип күҙаллайҙар.... Тотош уҡырға


Һөйләшер һүҙҙәр бар әле » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Белем һәм тәрбиә » Һөйләшер һүҙҙәр бар әле\nҺөйләшер һүҙҙәр бар әле 03.08.2018 // Белем һәм тәрбиә\nӘйтерһең, тәү башлап уҡырға килгәнбеҙ: мәктәп тә, уҡытыусыларыбыҙ ҙа йылмайып ҡаршы алды. Тик был юлы ҡыйыуһыҙ уҡыусылар урынында сәстәренә сал төшкән апайҙар, олпат ир-егеттәр...\n– Һаумы, класташ! Һине танырлыҡ та түгел!\n– Бер ҙә үҙгәрмәгәнһең! Күпме йылдар, күпме һыуҙар аҡҡан...\nШатлыҡлы осрашыуҙар, күрешеүҙәр, күҙ йәштәре... Класс бүлмәләре, музей, ҡасандыр беҙҙең тауыштарҙан гөрләп торған мәктәп коридоры...\nУҡыусыларҙың йәйге ялы булһа ла, мәктәп шат ауаздарҙан тынмай, сөнки аҙна һайын тиерлек класташтар осрашыуы үтеп тора. 10, 15, 40, 50 йыл элек тамамлаусылар йыйылды быйыл. Мәктәп – ул белем усағы, уның йылыһы беҙҙе ҡасандыр берләштергән, ялҡыны дуҫлаштырған, ә осҡондары ғүмерлеккә күңел түрендә дөрләй.\nШөкөр, 35 йыл үткәс, беҙ ҙә күрештек, алыҫ араларҙы осрашыу өмөтө яҡынайтты. Килгән класташтарҙың әйтер һүҙе, бүлешер шатлыҡ-уңыштары күп булды.\nБеҙ бынан 35 йыл элек мәктәпте 66 уҡыусы тамамланыҡ. Ҡыҙғаныс, йәшләй генә баҡыйлыҡҡа күсеүселәр ҙә бихисап. Уларҙы иҫкә алып, ауылыбыҙҙың иман йортона барып, хәйер-доғалар бағышлаттыҡ.\nКласташтарым өсөн ҡыуанып, уларҙың уңыштарына ихлас шатланып ҡайттым. Республикабыҙҙа, унан ситтә лә ғаилә ҡороп, балалар үҫтереп, хәҙер ейән-ейәнсәрҙәр наҙына төрөнөп йәшәй улар. Венер Рәхимов оҙаҡ йылдар Салауат ҡалаһында монтажсы булып эшләп, хаҡлы ялға сыҡҡан. Белемгә, юғары маҡсаттарға ынтылыусан балалар үҫтергән.\nИлдус Әхмәтшин – төҙөлөш өлкәһендә етәксе, тырыш хеҙмәте менән уңыштарға өлгәшкән ғаилә башлығы. Ғабдулла Аҫылбаев исемле класташыбыҙ – биш ҡыҙға атай, хәләл ефете менән матур, етеш тормошта йәшәйҙәр. Ришат Мәжитов, Әлтәф Фәхретдинов бал ҡорто үрсетеү менән шөғөлләнәләр. Азамат Мәүлетҡолов, Фәнир Ишмырҙин ауылыбыҙҙа төпләнеп, матур донъя көтәләр.\nҠыҙҙарыбыҙ ҙа тормошта юғалып ҡалмай, ауырлыҡтарға бирешмәй төрлө өлкәлә эшләп йөрөйҙәр. Рәйлә Хәкимова Татарстандың Менделеев ҡалаһындағы заводтарҙың береһендә утыҙ йылға яҡын смена етәксеһе булып эшләй. Эшлекле, ҡыйыу һүҙле, коллективҡа идара итеү оҫталығы булған класташыбыҙ менән ғорурланмау мөмкин түгел. Гөлдәр Юлбарыҫова йорттарҙы заманса биҙәү эштәре менән мәшғүл, хатта Санкт-Петербург, Мәскәү ҡалаларында ла оҫталығын күрһәтеп өлгөргән. Зөһрә Хәйруллина – мәктәп директоры, Рәйсә Ғәзизова ашнаҡсы һөнәренә тоғро, Нәсимә Йәғәфәрова – Өфө ҡалаһында торлаҡ-коммуналь хужалыҡта. Ҡыҫҡаһы, хәләл көсөн түгеп, тырыш хеҙмәт аша тормошта бәхет тапҡан класташтарым.\nЭйе, йылдар үткән һайын мәктәп юлы күңелгә яҡыныраҡ була бара. Балалыҡ, йәшлек йылдары һағындырып йышыраҡ иҫкә төшкәнгәлер инде. Яратҡан уҡытыусыларыбыҙ янында үҙебеҙҙе тағы ла уҡыусылар итеп тойҙоҡ.\n– Һаумыһығыҙ, балалар! Дәресте башлайбыҙ, – тине класс етәксебеҙ, математика уҡытыусыһы Риф Заһит улы Вәлиев, тап бынан 35 йыл элеккесә.\nУның тормош иптәше Альмира Миңлейәр ҡыҙы – рус теле һәм әҙәбиәте уҡытыусыһы. Пушкин, Лермонтов, Толстой, Есенин әҫәрҙәрен күңелдәргә һалған уҡытыусыбыҙҙың ҡапыл ғына әйткән һүҙҙәре тетрәндерҙе лә, һоҡландырҙы ла.\n– Һеҙ инде олатай, өләсәй булған кешеләр. Ейән-ейәнсәрҙәрегеҙҙе башҡорт теленә өйрәтеү, милләтебеҙҙең йолаларын, йыр-моңдарын күңелдәренә еткереү – һеҙҙең бурыс. “Бабушка, дедушка, мама, папа” тип әйтергә юл ҡуймағыҙ! – тине ул. – Телһеҙ халыҡҡа әйләнеп, илһеҙ-ерһеҙ ҡалмайыҡ!\nБына бит, күпме йылдар үтһә лә, уҡытыусыларыбыҙҙың беҙгә белем, һабаҡ бирер һүҙҙәре һаман да бар икән дә...\nАльмира Миңлейәр ҡыҙы менән Риф Заһит улы үҙ эшенә мөкиббән китеп, балаларға аң-белем биреп кенә ҡалмай, үҙ миҫалдарында юғары рухлы кешелек сифаттарын тәрбиәләргә тырышты. Дүрт бала үҫтереп, оло тормош юлына сығарҙы улар, ауылыбыҙҙың абруйлы, ихтирамлы уҡытыусылары күптәргә өлгө булып йәшәй.\nМузыка уҡытыусыһы Хәннән Закир улы Байбулдин да хәтирәләргә бирелде, уҡытҡан осорон иҫенә төшөрөп, беҙҙе яңынан шул йылдарға алып ҡайтты. Тормош юлдашы Роза Шәриф ҡыҙы инглиз теленән уҡытты, класс етәксеһе булып, уҡыусыларын төрлө яҡлап камиллыҡҡа өндәй торғайны. Уның тураһында яҡты иҫтәлектәр һаҡлана күңелебеҙҙә. Беҙгә белем биргән уҡытыусыларыбыҙҙың һәр береһен иҫкә алып, уларға рәхмәт һүҙҙәрен еткерҙек.\nМәктәп – ул балалыҡ йылдары, ғүмерҙең иң сағыу һәм бер ҡайғыһыҙ мәле. Ун йыл бергә уҡыған класташтар менән бер ғаилә булып шатлыҡ-уңыштарын, бәләкәй генә уңышһыҙлығын да бергә үткәргән ваҡыт. Аллаға шөкөр, ҡайтып күрер, осрашыр урыныбыҙ бар – мәктәбебеҙ йәшәй. Был да әлеге заманда – оло бәхет.


Стәрлетамаҡта «Башҡорт ихаталары» проекты ғәмәлгә уңышлы ашырыла - Bash.News\nСтәрлетамаҡта «Башҡорт ихаталары» проекты ғәмәлгә уңышлы ашырыла https://bash.news/news/109111_strletamata_bashort_ixatalary_proekty_mlg_uyshly_ashyryla\nБынан тыш, тротуарҙар, парковка яңыртылып, биләмә йәшелләндерелде, видеокүҙәтеү ҡоролмалары ҡуйылды. Һуңғы ун йыл эсендә бер тапҡыр ҙа ремонтланмаған подъездар заман талаптарына ярашлы итеп үҙгәртелде. Тәртипкә килтерелгән бинала яңы почта йәшниктәре беркетелде.\nНаталья Винокурова, Стәрлетамаҡ ҡалаһында йәшәүсе: “Халыҡ ремонт һөҙөмтәләре менән ҡәнәғәт. Стеналарҙың төҫөн, биҙәү элементтарын үҙебеҙ һайланыҡ. Фатир хужалары төҙөкләндереүҙә дәррәү ҡатнашты. Подъезды яңыртылған хәлдә һаҡлар өсөн бында сит кешеләрҙе индермәйбеҙ”.\nТыныслыҡ урамындағы күп фатирлы йортта һуңғы ун йылда бер тапҡыр ҙа ремонт үткәрелмәгән булған. Стәрлетамаҡ буйынса төҙөкләндереү программаһына тағы ла 18 ихата һәм 42 күп фатирлы йорт ингән. «Башҡорт ихаталары» проектын тормошҡа ашырыуға төбәк ҡаҙнаһынан 1 миллиард 700 миллион һум аҡса бүленде. Программа биш йыл дауамында ғәмәлгә ашырыласаҡ.\nИлнур Атласов, Стәрлетамаҡ ҡалаһы хакимиәтенең торлаҡ-коммуналь хужалыҡ, төҙөкләндереү, инженер тәьминәте идаралығы етәксеһе вазифаһын башҡарыусы: “Ихаталағы эскәмйәләр, сүп-сар урналары, кәртәләр ҙә яңыртылды. Программа сиктәрендә граждандарға ҡамасаулаған иҫке гараждарҙы һүттек. Йыл аҙағына тиклем башҡа ихаталар ҙа төҙөкләндереләсәк”.


Башҡортостанда «Ирәмәл» тәбиғәт паркы булдырыласаҡ // Иҡтисад | новости башинформ.рф\nБашҡортостанда «Ирәмәл» тәбиғәт паркы булдырыласаҡ\n9:40, 12 января 2011 Иҡтисад\n2011 йылда Башҡортостан Республикаһының Белорет һәм Учалы райондары территорияһында яңы «Ирәмәл» тәбиғәт паркы барлыҡҡа киләсәк.\nБыл паркты ойоштороу тураһында мәсьәлә бер нисә тиҫтә йылдар элек үк ҡуҙғатылды. Республиканың милли ҡаҙанышы — легендар Ирәмәл тауы үҙенең популярлығы арҡаһында антропоген йоғонтоға дусар ителде. Ҡыҙыл китапҡа ингән күп үҫемлектәр тулыһынса юҡ ителеү ҡурҡынысы аҫтында ҡалды. Тау тирәләй вездеходтар менән йөрөү үҙенсәлекле тундра мүктәрен юҡҡа сығарҙы, үҫемлектәргә зыян килтерҙе. Тау һәм уның тирә-яғы сүп-сар һәм ҡаты көнкүреш ҡалдыҡтарына күмелде.\nРеспублика йәмәғәтселеге уникаль тәбиғәт объектының катастрофа сигенә етеүенә властарҙың иғтибарын йәлеп итеүгә байтаҡ көс һалды.\n31 декабрҙә, 2010 йылдың һуңғы көнөндә, БР Хөкүмәте Премьер-министры вазифаһын башҡарыусы Башҡортостан Президенты Рөстәм Хәмитов, «Ирәмәл» тәбиғәт паркы дәүләт бюджет учреждениеһын ойоштороу тураһында» 524-се ҡарарға ҡул ҡуйҙы.\nПарк «Айырыуса һаҡланған тәбиғәт территориялары тураһында» Федераль законға, «Башҡортостан Республикаһында айырыуса һаҡланған тәбиғәт территориялары тураһында» Башҡортостан Республикаһы Законына ярашлы булдырыла.\n«Ирәмәл» тәбиғәт паркы БР Тәбиғәттән файҙаланыу һәм экология министрлығы ҡарамағына тапшырыла.\nБР Хөкүмәте ҡарарына ярашлы, министрлыҡҡа парк булдырыуға бәйле ойоштороу сараларын тормошҡа ашырырға ҡушылды. Рөхсәт ителгән хеҙмәткәрҙәр һаны 21 штат берәмеге иҫәбендә билдәләнде.\nРеспублика Хөкүмәте БР Урман хужалығы министрлығына Белорет, Тирлән һәм Учалы лесничестволарындағы “Ирәмәл” тәбиғәт паркы сиктәрендә урынлашҡан, дөйөм майҙаны 49338 гектар булған урман участкаларын учреждениеға сикләнмәгән ваҡытҡа даими файҙаланыуға тапшырырға күрһәтмә бирҙе.\nТеги: айырыуса һаҡланған территориялар, БР Хөкүмәте ҡарарҙары


Сирек быуат бергә! » Яйыҡ гәзите | Газета Яик\nЯйыҡ гәзите » On-line яңылыҡтар » Сирек быуат бергә!\nҒилми педагогикаға нигеҙ һалыусы Ян Коменский әле XVII быуатта уҡ асыҡлай: туған телдә уҡытылһа, ғилемдәр еңе-лерәк үҙләштерелә. Ә заман ғалимдары теүәл билдәләне - кеше күберәк тел белгән һайын, аҡыл ҡеүәһе юғарыраҡ үҫешә.\nӘлбиттә, башҡорт теле уҡытыусылары хәлдәренән килгәндең барыһын да эшләй, ләкин әсә телен өйрәтеүҙәрен, тәү сиратта, ата-әсәнән талап итергә кәрәктер. Ошо шарт үтәлмәйенсә, башҡорт телен ҡулланыу даирәһе йылдың йылы тарая барасаҡ. Сәйер түгелме - бер ата-әсәнән дә, балаңды математика йә биология фәндәренә уҡытайыҡмы, тип һорап та тормайҙар, туған тел тураһында һүҙ сыҡҡанда ғына тартҡылаштарға урын ҡалдырыла...\nБарыбыҙҙың да рухи бурысы - ата-бабаларҙан туған телде ни ҡиәфәттә алғанбыҙ, ошо килеш, түкмәй-сәсмәй киләһе быуындарға тапшырыу.\nЭйе, милләтте һаҡлап ҡа-лыу өсөн барған көрәштең «фронт һыҙығы» фәҡәт туған тел даирәһенән үтә. Әҙип Мәүлит Ямалетдинов сығышын данлыҡлы аҡыл эйәләренең туған тел тураһындағы фекер-ҙәренән цитаталар менән биҙәне. Беҙҙең хәтергә иң уйылғаны Сынғыҙ Айтматовтың әйткәне булғандыр - «Халыҡтың үлемһеҙлеге - туған телендә». Тап шулай бит! Халыҡ нин-дәй генә ҡаҙаныштарға иреш-мәһен, нисек кенә бай һәм етеш йәшәмәһен, туған теленә хыянат итә икән, Ер йөҙөнән юҡ буласаҡ... Тарихта бындай аяныслы миҫалдар бихисап. Мәүлит Байгилде улы үҙе етәкләгән «Ҡуңыр буға» ижади йәмәғәт ойошмаһы эшмәкәрлеге тураһында бәйән иткәндә, тәү сиратта, балалар һәм йәштәр менән эш итеү кәрәклегенә баҫым яһаны. Ойошманың мәктәптәрҙә «Тәүге китабым» конкурсы үткәреүе юғары баһаға лайыҡ. Уҡыусы балаларҙың тәүге шиғыр-хикәйәләрен китапсыҡ итеп нәшер итеү йәш ижадсыларҙың иңдәренә ҡанат ҡуя, илһам һәм дәрт бирә, башҡорт теленең ҡалған телдәрҙән һис тә кәм түгел икәнлеген ҡоро һүҙ менән генә түгел, эш менән дәлилләй. Был башланғысты мөмкин тиклем киңерәк йәйелдереү өсөн күберәк матди һәм ойоштороу ярҙамы күрһәтеү бер ҙә ҡамасауламаҫ ине! М. Ямалетдинов Ҡоролтайҙың башҡарма комитетында «Минең беренсе китабым» ижади конкурсы бу-йынса комиссия булдырырға тәҡдим итте.\nБашҡортостандың атҡаҙанған мәҙәниәт хеҙмәткәре Рәис Низаметдинов, әлбиттә, мәҙәниәт өлкәһен хәстәрләне:\n-Кесе Ҡоролтайҙың баш-ҡарма комитетында мотлаҡ мәҙәниәт бүлеге булдырырға кәрәк. Йәш быуындың үҙ тамырҙарына тоғро булып тәрбиәләнеүендә милли сән-ғәттең әһәмиәте баһалап бөткөһөҙ ҙур. Бында инде һәр айырым шәхес ҙур роль уйнай. Ҡайҙалыр булғаны һүрелә бара, ҡайҙалыр, киреһенсә, сәскә ата. Бына, Ҡунаҡбай мәктәбендә директор Ринат Ямалиевтың тырышлығы менән бөгөнгө көндә 4 өлгөлө ансамбль эшләй! Ә бит башта йүнле ниҙер килеп сығыуына ышанмаусылар ҙа булды. Ринат Хөснулла улына ниндәйҙер айырым шарттар ҙа кәрәк булманы, финанс көрсөктәр ҙә ҡамасауламаны, маҡсат итеп ҡуйҙы ла, тормошҡа ашырҙы. Ундай шәхестәрҙән өлгө алыу күптәребеҙгә артыҡ булмаҫ ине!\nӘ бына икенсе атҡаҙанған мәҙәниәт хеҙмәткәре, Ҡорама мәҙәниәт йорто директоры Ғаяз Нияз улы Ибраһимов сы-ғышын йүнселлек темаһына бағышланы. «Икмәк булһа, йыр ҙа булыр» мәҡәленән сығып фекер йөрөтә.\n- Халҡыбыҙ ғүмер буйы сауҙа-эшҡыуарлыҡҡа нисектер кәмһетеберәк ҡарарға күнеккән. Күптәр һаман да ниндәйҙер оран һалынып, ниндәйҙер бөйөк эштәр атҡарырға, яуға күтәрелергә көтөп ятҡан ке-үек. Ята торғас, һөрһөргә лә мөмкин! Заман башҡа, заң башҡа икәнлегенә төшөнөргә ваҡыттыр. Бына беҙҙең Ҡорама ауылында предприятие-коллектив хужалыҡтар бөткәс, артабан нисек булыр, тип ҡурҡа инек. Хәҙер ни, бер ҙә элеккенән кәм йәшәмәйбеҙ. Еләк-бәшмәк йыйып, миндек-һепертке бәйләп һатыу, мал тотоу, баҡсасылыҡ менән шөғөлләнеү егәрлеләргә етеш йәшәргә ирек бирә. Иң мөһиме - сығарып һатырға, һатыулашырға тартынмаҫҡа кәрәк. Бер тапҡыр ҡыҙыҡ өсөн самалап иҫәпләнек - ауыл янындағы бер генә тау миҙгел үткәнсе 3 миллион һумлыҡ тауар (еләк һәм бәшмәк) бүләк итте. Халыҡтың психологияһы ла үҙгәрә. Балалар һәм үҫмерҙәр ата-әсәһенең ауыҙына ғына ҡарап тормай, йәй үткәнсе еләк-емеш менән аҡса эшләйҙәр ҙә, уҡыу йылына үҙҙәренә оҡшаған кәрәк-яраҡты үҙҙәре һатып ала.\nХәләл көс менән тапҡандың ояты юҡ, киреһенсә, кешенең баһаһын күтәрә. Ана бит, беҙ-ҙең тауар сифатлы һәм экология йәһәтенән саф булғас, күрше өлкә баҙарҙарында мут сауҙагәрҙәр әллә ҡайҙан килтергән йәшелсәләрен «Ҡорама бәрәңгеһе» тип алдап һата башлағандар. Был үҙе генә лә беҙгә ғорурлыҡ. Йүнсел һәм егәрле булайыҡ, милләттәштәр! Ә икенсе тәҡдимем - Башҡортостан Башлығы вазифаһының исемен ҡайтанан Президент итеп үҙгәртеүҙе юлларға кәрәктер, былар бөтөнләй битараф, тип уйлап ҡуймаһындар.\nБДУ-ның Учалылағы вәкиллеге етәксеһе Зилә Рәхмәтуллина-ның сығышы ҙур ҡыҙыҡһыныу уятты. Юҡҡа ғына Зилә Нурмө-хәмәт ҡыҙы философия фән-дәре кандидаты түгел икән!\nАта-бабаларыбыҙҙың тәжри-бәһе, йола-ғәҙәттәре бөгөнгө көндә лә ни яҡтан файҙалы икәнлегенә төплө анализ яһаны:\n-йылҡы итенә өҫтөнлөк би-рергә кәрәк, сөнки химик сос-тав буйынса сәләмәтлек өсөн айырыуса файҙалы, шул иҫәптән зарарлы холестеринға ҡаршы эффектлы сара ул;\n- ата-бабаларыбыҙ һыйыр һөтөн күп эсмәгән. Баҡһаң, кеше организмы сей көйөнсә һөттө насар эшкәртә икән. Ә бына ҡатыҡ, эремсек, ҡорот, май-ҡаймаҡ көйөнсә - тәмле лә, файҙалы ла. Йыл миҙгеленә ҡарап, айран, ҡымыҙ һәм буҙаны аралаштырыу хәйерле;\n-башҡорттар әсетелгән ҡамыр ризыҡтарын һирәк ҡуллан-ған, сөсө күмәс-йәймәләргә өҫтөнлөк биргән. Ә бит сүпрә ысынында ла һаулыҡ өсөн зарарлы икәнлеген хәҙер фән дә таный;\n-бал һыуыҡ тейгәндә генә түгел, аҙлап булһа ла, көндәлек ҡулланылырға тейешле ризыҡ;\n-ашҡаҙандың өстән бер өлөшөн генә аш фәҡәт үҙе биләргә тейеш, тип иҫәпләнгән. Өстән бер өлөшө - һыу, ҡалғаны - һауа, йәғни буш ҡалыуы хәйерле.\n- бөтә элекке күсмә халыҡтар-ҙа «тәүәккәллек гены» бар. Ысын мажара-ҡурҡыныстар янамаған осорҙа был генды хәмер ҡуҙғытыуы ихтимал, насар эҙемтәләргә килтерәсәк. Күп башҡа халыҡтарҙан айырмалы, башҡорт ҡаны алкоголде ҡәнәғәтләнерлек кимәлдә эшкәртә алмай, тиҙ бирешә. Ошоно һәр саҡ күҙ уңында тоторға кәрәк;\n-суицид кеүек касафатты кәметеү өсөн барыһына ла күберәк аралашырға кәрәк. Кеше - социаль зат, уның үҙ-үҙенә йомолоуы тәбиғәтенә ҡаршы килә һәм насар тамамлана. Йырлау рух именлеге өсөн ныҡ файҙалы. Тик, шартын боҙоп булһа ла, хатта иң моңһоу йырҙарҙы ла күтәренкерәк күңел менән башҡарыу зарур. Шәжәрә төҙөү, нәҫел тарихын өйрәнеү - үҙ-үҙеңә ҡул һалыу кеүек гонаһтан һаҡлаған ышаныслы кәртә. Ваҡыты-ваҡыты менән йондоҙло күккә төбәлеп тороу ҙа файҙалы - йыһан менән сағыштырғанда һәр кемебеҙҙең хәсрәт-үпкәләре ниндәй ваҡ икәнлегенә кеше аҡыл менән генә түгел, күңеле менән төшөнә.\nТарихсы һәм эшҡыуар Фәнүр Шаһиевтың сығышы тамашаға әйләнде тиерлек - милли спорт тураһында һөйләү менән генә сикләнмәй, үҙе менән килтергән йәйә (ян) бөгөп, кереш тартып та күрһәтте бит. Аңлатма бирергә кәрәктер: уҡ атыу спорты бар донъяла популяр, ундағы янға тоҫҡауҙар, атыуҙы еңелләштергән механизмдар ҡуйыла, йәйә лә түгел, ниндәйҙер аппарат пәйҙә була. Компьютер һәм мотор беркетелгән ағас суҡмар һымаҡ инде. Шул уҡ ваҡытта традицион, боронғо заманаларҙағы һымаҡ яһалған уҡ-һаҙаҡтан атышыу ҙа киң тарала башланы. Был йәйә лә конструкция яғынан ябай түгел, «...таяҡ бөгөп бау бәйләү генә етмәй, ысын традицион яндан уҡты 150-200 метрға сөйөргә мөмкин», - тип тә иҫкәртте Фәнүр Фәнит улы. Әйткәндәй, 5 ноябрь көнө Өфөлә Күсәрбай Аҡсулпанов кубогына «Любизар» беренсе башҡорт атлы полкы» республика йәмәғәт ойошмаһы (хәрби-тарихи клубы) «Мәргән уҡсы» фестивале менән берлектә Халыҡтар берлеге көнөнә арналған республика уҡсылар турнирын уҙғара. Сара рухи мираҫыбыҙҙы - милли шөғөлдәрҙең береһе булған уҡтан атыуҙы пропагандалау, тергеҙеү һәм киләһе быуынға еткереү, үткәндәрҙе һәм тарихи кейем өлгөләрен өйрәнеү, 3-cө башҡорт полкы старшинаһы Күсәрбай Аҡсулпановтың исемен мәңгеләштереү маҡсатында ойошторола. Рус тарихсыһы А.Н. Олениндың хеҙмәттәрендә билдәләнеүенсә, дворяндар тоҡомонан сыҡҡан Күсәрбай Аҡ-сулпанов 1788-1790 йылдарҙағы рус-швед һуғышында ҡатнашып, швед короле Густав III-гә уҡтан атыу оҫталығын күрһәтә. «Һыбай сабып барған ерҙән Күсәрбай һауаға йомортҡаны бәреп, төшөп килгән ыңғайы йәшен тиҙлегендәй атылған уғы менән яра. Ниһайәт, ул һаҙағынан иҫке уғын алып ергә ырғытты һәм һыбай килеш сабып барған еренән уҡты алып күккә сөйҙө һәм йомортҡаға атҡандағы кеүек яңы уғы менән уҡты урталайға ярҙы...» Һәм ошо ярышта яҡташыбыҙ Рөстәм Фазлетдиновтың беренсе урын-ға сығыуы ғорурлыҡ уятмауы мөмкин түгел!\nУлтырышта башҡа сығыш-тәҡдимдәр ҙә булды, Ҡоролтай башҡарма комитетының яңы составы һайланды.\nУлар иһә үҙ ултырыштарында ошо көндәрҙә яңы рәйес һайлаясаҡ. Шулай уҡ ойошманың эшмәкәрлегенә тос өлөш индергән иптәштәр Рәхмәт хаттары менән дәртләндерелде, 15 йыллыҡ юбилей айҡанлы «Хазина» фольклор төркөмө ағзалары тәбрикләнде. Ә Ҡоролтайҙың икенсе өлөшө гәзитебеҙҙең 25 йыллыҡ юбилейына бағышланды.\nЭйе, беҙҙең юбилей Ҡоролтай ултырышында, гәзит редакторы Римма Солтанова әйтмешләй «...төбәк башҡорттарының иң аҫыл ул-ҡыҙҙары вәкилдәре» алдарында үткәрелеүе оло бүләккә тиң булды. Ә иң оло бүләк - бар маңҡортлашмаған яҡташтарыбыҙҙың «Яйыҡ»ҡа киләһе йылға дәррәү яҙылыу-ҙары - был хаҡта ла тантанала күп әйтелде. Матди бүләктәрҙән дә ҡоро ҡалманыҡ - «Башҡортостан Республикаһы» нәшриәт йорто ДУП-ы исеменән «Учалы мәғлүмәт үҙәге» директоры Александр Борисов автомобиль (Рено Логан) асҡыстарын тотторҙо!\nБар редакция хеҙмәткәрҙәренә төрлө кимәлдәге Почет грамоталары, Маҡтау ҡағыҙҙары тапшырылды. Тантанаға гәзитте башлаған тәүге редакция хеҙмәткәрҙәре-ветерандар саҡырылғайны. Беренсе редактор Рәсих Сәләх улы Лоҡманов ҡыҫҡаса ғына беренсе аҙымдар тураһындағы хәтирәләре менән уртаҡлашты. «Яйыҡ» - киң йәмәғәтселек һәм урындағы властарҙың хеҙмәттәшлеге, бер төптән тотоноуҙары һөҙөм-тәһендә барлыҡҡа килә. Юбилей йылында етәкселәрен телгә алыу ғәҙел булыр: КПСС-тың ҡала комитетының 1-се секретары - В.Ш. Ғәйфуллин, район Советы башҡарма комитеты рәйесе - М.С.Янбаев, «Ирәмәл» халыҡ үҙәге рәйесе - М.Б.Ямалетдинов.\nГәзиттең баш мөхәррире Римма Рәмил ҡыҙы сирек быуат гәзит уҡыусылар менән бергә атлаған юлды байҡаны:\n- 1990 йылдың 27 сентябрендә район Советы ҡарары менән башҡорт телендә ҡала һәм район хеҙмәтсәндәренең ижтимағи-сәйәси гәзите булдырыла. Яңы баҫманың исеменә һәм мөхәррир вазифаһына конкурс иғлан ите-лә. Шулай итеп, 1991 йылдың 1 ғинуарында «Яйыҡ»тың тәүге номеры донъя күрә. Әлбиттә, нимәнелер башлап ебәреүе һәр саҡ ҡатмарлыҡтар тыуҙыра. «Яйыҡ»тың сыға башлаған ва-ҡытында эшләгән коллектив та ҙур ауырлыҡтар кисергәндер. Шуға ҡарамаҫтан, ул ваҡыттағы журналистар, редакция хеҙ-мәткәрҙәре тос фекерле, киң аң даирәле булыуҙары, намыҫлы хеҙмәттәре менән гәзиттең халыҡ араһында киң танылыу алыуына ирешкәндәр. Матбуғатты юҡҡа ғына тормош көҙгөһө менән сағыштырмайҙарҙыр: ул һәр яҡлап ысынбарлыҡты яҡтырта. Бөгөн дә редакция журналистары һәр уҡыусының ҡыҙыҡһыныуын, ихтыяжын ҡәнәғәтләндереү өсөн тырышып эшләй. Гәзиттә һәр кемгә иғтибар бүленә: оло кеше булһынмы, йәшме, йәки баламы «Яйыҡ»та һәр кем үҙенең күңеленә яҡын булған теманы таба ала.\n«Яйыҡ» - ул бер генә кешенең хеҙмәт емеше түгел.Гәзит уҡыусыға барып еткәнсе уға әллә күпме күңел йылыһы, аҡыл ҡеүәһе һалына. Уны уҡымлыраҡ, халыҡҡа яҡыныраҡ итер өсөн төп хеҙмәткәрҙәребеҙҙән тыш, штаттан тыш хәбәрселәрҙең дә өлөшө ҙур. Йылына редакцияға 1000 гә яҡын хат килә икән - был күп нәмә тураһында һөйләй.\nБеҙҙең коллектив үҙ ҡаҙанында ғына ҡайнап йәшәмәй, республика, хатта Рәсәй кимәлендәге конкурс-акцияларҙа ҡатнашырға тырышабыҙ. Гәзитебеҙ бер нисә йыл рәттән Рәсәй матбу-ғатының алтын фондына инде, быйыл Рәсәйҙең социаль әһә-миәттәге гәзиттәр исемлеген тулыландырҙы. Республика кимәлендәге конкурстарҙа ла еңеүҙәребеҙ бихисап.\nҮҙебеҙҙең дә башланғыс-тарыбыҙ бар. Сәләмәт йәшәү рәүешен пропагандалау маҡса-тында редакция ойошторған «Атай, әсәй, мин - спорт ғаиләһе» фестивале традицияға әйләнде. «Яйыҡ» һылыуы конкурсында ла башҡорт ҡыҙҙары ҙур активлыҡ күрһәтә. Бынан тыш, гәзит менән иң актив аралаш-ҡан авторҙар араһында «Йыл лауреаттары»н билдәләү штаттан тыш хәбәрселәрҙе күберәк йәлеп итергә, бының менән гәзиттең йөкмәткеһен тағы ла байытырға ярҙам итә.\nӘлбиттә, тормош булғас бар нәмә лә шыма ғына бармай, төрлөһө була. «Яйыҡ» та үҙенең йәшәү дәүерендә байтаҡ структур үҙгәрештәр кисерҙе. Шуларҙың һуңғыһы, былтырҙан беҙ ҡала типографияһы менән бер предприятиеға ҡушылып, «Башҡортостан Республикаһы» нәшриәт йорто дәүләт унитар предприятиеһы филиалын тәшкил итәбеҙ. Оптимәл-ләштереү процесы ла беҙҙе урап үтмәне, 15 йыл элек штатта 16 кеше иҫәпләнһә, хәҙер 9 хеҙмәткәр тороп ҡалдыҡ. Белеүегеҙсә, элек аҙнаһына 3 тапҡыр сыға инек, хәҙер шишәмбе һәм шәмбе көндәре генә. Гәзиттең форматы ла ҡыҫҡартылды. Әммә был кире үҙгәрештәр һис кенә лә гәзиттең асылына йоғонто яһаманы, һеҙ уны тоймағанһығыҙҙыр ҙа.\nБеҙҙе бөгөн иң борсоғаны - тираждарҙың кәмеүе. Ҡыҙ-ғанысҡа ҡаршы, был тенденция бөтә республика, бөтә Рәсәй кимәлендә күҙәтелә. Баҫма матбуғат саралары, бигерәк тә милли баҫмалар ҙур юғалтыуҙар кисерә. Был тәү сиратта, гәзит уҡыусыларҙың, бигерәк тә, йәштәрҙең бар мәғлүмәтте интернет селтәре аша алыуҙарына бәйле, байтаҡ гәзит-журналдар хәҙер хатта электрон вариантҡа күсә башланы. Яйыҡ гәзитенең дә үҙ сайты бар һәм унда айына 2500-гә яҡын кеше инеп мәҡәләләрҙе уҡып сыға. Заман башҡа - заң башҡа, тиҙәр, йәш быуынды ла аңлап була, әммә гәзитте ҡулға алып, уны тойоп уҡыуға бер нимә лә етмәйҙер тип иҫәпләйбеҙ беҙ.\nСер түгел, тираждарҙың кәме-үе баҫма матбуғатҡа хаҡтар-ҙың үтә юғары булыуына ла бәйле, быныһы инде беҙҙән ҡалмай, гәзиткә хаҡтарҙы ойош-тороусыларыбыҙ билдәләй, һуң-ғы йылдарҙа таратыу өсөн почта сығымдары ла ныҡ күтәрелде.\nТормош шулай ҡоролған, бер заманда ла, бер кемгә лә еңел булмаған. Зарланыу - беҙҙең милләткә хас һыҙат түгел, күп нәмә үҙебеҙҙән ҡала. Һәр кемебеҙ туған телебеҙ яҙмышын, милләтебеҙ киләсәген ҡайғыртып, яуаплылыҡ тойоп үҙ миҫалында башҡорт телендә аралашып, туған телдә сыҡҡан китаптар, гәзит-журналдар уҡып балаһына, ейәненә өлгө күрһәтә икән, тимәк телебеҙҙең дә, милли матбуғатыбыҙҙың да киләсәге бар һәм буласаҡ. Бөгөн был ҡорға халҡыбыҙҙың тап шундай ул-ҡыҙҙары йыйылыуына иманым камил!\nБеҙ - бер бөтөн\nИтексегә итекһеҙ йөрөү насиптыр инде. Төрлө-төрлө юбилейҙар һәм билдәле даталар тураһында гәзит йыш яҙа, ә быйыл «Яйыҡ»тың үҙенә 25 йәш тулыуы... Тотош уҡырға


5 Февраль 2018, 14:45\nӨФӨ, 2018 йыл, 5 февраль. /«Башинформ» мәғлүмәт агентлығы, Ольга Мортазина/. Башҡортостанда 31 мартҡа тиклем 2018 йылдың икенсе яртыһына алдан яҙылыу кампанияһы бара. Ваҡытлы матбуғатҡа республиканың барлыҡ почта бүлексәләрендә, шулай уҡ podpiska.pochta.ru сайтында онлайн режимында яҙылырға мөмкин.\nПодписка тәртибе һәм тарифтар 2018 йылдың тәүге ярты йыллығындағы кеүек үк. Хаҡтар 2016 йылдың октябрендә нәшриәт берләшмәһе вәкилдәре менән Рәсәй Элемтә һәм киң коммуникациялар министрлығы ҡарамағындағы Төбәк баҫма киң мәғлүмәт саралары буйынса эксперт советы ултырышында билдәләнде.\nЯҙылыу кампанияһында меңдән ашыу баҫма ҡатнаша, тип хәбәр иттеләр Башҡортостандың Федераль почта элемтәһе идаралығынан.